amanoisuno/poetBack huggingface dataset:
六月十三日壽陳子徽太博十首以無官一身輕有子萬事足爲韻  其九 戴表元 
炎方有朱鳥，璀璀顔色異。土人目爲鳳，信爾可安致。生雛固當奇，千歲會一至。紛紛鴻燕期，寂寂非我事。
六月十三日壽陳子徽太博十首以無官一身輕有子萬事足爲韻  其一○ 戴表元 
朝遊剡山巔，暮戲剡山足。英英丹霞洞，不受塵土辱。飛仙復何許，諸子如立鵠。酌君滄浪泉，和君紫芝曲。
陳茂陽書監赴史氏塾 戴表元 
青天碎浮雲，飄落隨長風。當年江海心，聚散豈謂同。我髮春霰白，君顔秋樹紅。各將飛騰具，坐受窮困攻。懷書更何罪，暴客歲不容。數夕稍振發，共語凉天中。天明換顔色，囊瓢赴群童。此事本下策，改道無所從。猶勝古俠士，儈牛市廧東。
春風 戴表元 
春風吹愁端，散漫不可收。不如古溪水，祇望鄉江流。新花紅爍爍，舊花滿山白。昔日金張門，狼藉餘廢宅。回頭語春風，莫向新花叢。我見朱顔人，多金亦成翁。多金不足惜，丹砂亦無益。更種明年花，春風多相識。
八月十五夜雨中微有月色 戴表元 
雨色今夜別，映門白鮮鮮。隃知萬古月，自在最高天。天高無陰晴，月亦無虧圓。中間隔雲霧，頃刻變態千。惟當自作樂，上界豈我憐。接竹風撼郭，倒尊水號川。狂歌眺渺莽，恐有浮槎仙。
九日與兒輩遊中溪 戴表元 
悠悠循澗行，磊磊據石坐。林垂短長雲，山綴丹碧顆。蓼花最無數，照水嬌妸娜。何知是節序，風日自清妥。群童競時新，藕果間蔬蓏。欣然爲之醉，烏帽危不墮。此日山中懷，孟翁不如我。
閬風舒先生客居棠溪袁仲素家見示竹簾詩戲作問答二首  其一 戴表元 
剡竹吾問君，班班爲誰設。一登君子堂，逈與凡界絕。陂龍鱗故鮮，湘娥淚猶熱。既能露文章，匠手安得輟。所憐無可娛，如伴枯禪滅。千金散紅裙，一鏡垂白髮。定非夏侯衣，高堂挂秋月。
閬風舒先生客居棠溪袁仲素家見示竹簾詩戲作問答二首  其二 戴表元 
何物非可憐，聿向翁戶設。翁好詩更佳，蕭然得三絕。他家少年叢，徒爾歌舞熱。正如閲優場，未久意先輟。翁今一室老，高卧百念滅。湯爐松林風，紙帳梅花雪。時時有佳客，文字送日月。
古詩十五韻送胡天放西遊 戴表元 
有鐵莫妄鎔，鎔作俠士椎。有帛莫妄縫，縫作山人衣。君看天放翁，氣貌絕清羸。濩落七尺身，仁義充膚肌。無家救人窮，無田恤人饑。江湖三十秋，白頭轉嶇崎。餘情尚灑灑，不吐酸寒辭。事慕古豪傑，諸兒那得知。或云有仙骨，深中愈難窺。趫騰華佗戲，偃蹇梁鴻噫。世態貴反覆，口語瀾翻飛。夫子顧之笑，百觸不發機。寧當待溝壑，西山古誰悲。佩君珊瑚鈎，酌以玻璃巵。相知豈云無，去去勿復疑。
舟中望紫巖 戴表元 
近山如畫牆，遠山如帚長。我從雲中來，回頭白茫茫。惜去乃爾覺，常時自相忘。相忘豈不佳，遣此春懷傷。飄灑從何來，衣巾徑微凉。初疑雨氣集，冉冉遊塵黄。無歸亦自可，信美非吾鄉。登舟望東雲，猶向帆端翔。
次韻答二袁 戴表元 
相逢何草草，不念別日長。別我我在山，別君海茫茫。慰別有難易，我老不易忘。今此春雲篇，來別已悲傷。春雲雖多態，與世無炎凉。朝出山路白，暮歸海天黄。人生不免別，與君非異鄉。我詩不如雲，春雲解飛翔。
感物二首  其一 戴表元 
騄驥今失群，亦自矜趫騰。俛仰歲時久，帖然困蚊蠅。豪鯨逸其穴，天水成滄溟。豈無魚鼈交，望望爲所憎。物理有翕張，達人同廢興。幸無怵迫憂，聊復曲吾肱。
感物二首  其二 戴表元 
魚目出泥沙，空村百金珍。豫章值擁輳，細細供蒸薪。論材何必多，適用即能神。託交何必深，寡求永相親。鮑叔拙羈魯，張生窮厄陳。茫然扳援際，豈意出風塵。
八月十六張園玩月得一字 戴表元 
明河盪殘雲，青海收晚日。婆娑林端月，爲我良久出。洗杯問勞苦，天女笑肸肸。月行虛空中，萬古無損失。且可娛今宵，勿復思昨日。歌情天水遥，坐影入樹密。嗔醒有微酒，徼詩或呼筆。仲容歡入林，懷祖嬌在膝。初猶整裘褐，久乃忘冠櫛。趨鏘翻弈盤，笑傲驚帳室。寧來共喧呶，不許私暇逸。蚩蚩復擾擾，醉態不可一。情知此月下，此樂世無匹。月光本天性，清瑩本其質。動定極渟涵，聲沈轉蕭瑟。匆忙寄醉語，悟遲已難述。
送鄉友林耕道往信州因寄李明通 戴表元 
盧公全盛時，桃李何紛紛。冠蓋蔽白日，談笑起青雲。林翁我鄉曲，同業又同門。如何三十年，白頭始相聞。全家作楚鬼，隻影窮江源。起手問曲折，口澀不肯言。寧非衣食牽，猶頼齒頰存。歎此皆有數，吾書已云云。下盡浮世塵，上通先天根。事來即順受，不得勞悲欣。我老耕破硯，百錢混人群。聽之如飲醇，油油至微醺。所恨各有役，東帆復西轅。平生李元禮，歸爲致寒暄。
鹿頂山朝暉軒爲東玉師賦 戴表元 
金雞警神關，燭龍轉嚴車。陰蒙欲銷散，巖谷開噓呀。忽然蒼蘿顛，湧出紅蓮華。天暉初照爍，六合無藏遮。而我靈臺中，善根始萌芽。珍重慎消息，外物如塵沙。
鄰友陳養直請賦山心樓 戴表元 
諸峰何盤盤，四起如帷牆。試問客主誰，茲樓山中央。面勢既環合，結構欲飛翔。我來名山心，一笑借胡牀。左手南風絃，右手北斗漿。山靈亦我笑，夜夢車兩廂。一坐三十秋，林篁鬰相望。花鳥天語默，烟雲野行藏。開通勿障蔽，百世敢遺忘。
刈園詩爲竺秀才作 戴表元 
朝從園中去，暮從園中歸。園中何所有，雜草青離離。刈少猶未覺，刈多還漸稀。豈憂筐筥頻，要使牛羊肥。但放刈手緩，勿傷蘭與葵。葵高葉難護，蘭弱根易萎。惟彼惡草種，刈盡轉蕃滋。此理不可詰，此語令人思。
送陳養晦赴松陽校官 戴表元 
書生不用世，什九隠儒官。抱璞豈不佳，居貧良獨難。陳子剡中秀，盛年早彈冠。嘗搴丹丘雲，亦窺滄海瀾。仙真願喜笑，魚龍從盤桓。天風一吹激，却步赤松關。諒子太宇定，悠然置悲歡。但令懷居輩，極目勞追扳。
秋蟲歎 戴表元 
夏蟲聲漸微，秋蟲聲漸繁。微物何所知，時至不得閒。嗟我鏡中髮，亦復就凋殘。凄然雜憂患，霜風埽茅菅。反不如彼蟲，自得草莽間。所以達生士，逃名在空山。客居雖云樂，不如早知還。
聽琴行贈沈秀才 戴表元 
君不見江南琴師海與聰，誰與傳者夢溪公。又不見醉翁詩中沈夫子，聽水作琴琴譜起。祇今人間何處無琴師，問渠端由渠未知。錢塘東風萬人裏，沈家還見奇男兒。沈家家住鴛湖曲，夜理漁絲朝采菊。菊苦難餐魚又寒，彈出歌聲寄凄獨。近來携琴東海行，清音應滑如流鶑。湖園日暖百花歎，彈徹滿樹春風生。我不識琴識琴理，爲君悲酸爲君喜。相逢正值酒錢空，徉狂攘臂紅塵市。琵琶阮咸休羨渠，相知豈須頻曳裾。醉毛死久髯徐去，洗手空山修樂書。
赤泥嶺行 戴表元 
種桑三年寒得衣，養犢作牛堪挽犂。生男祇解戀鄉土，五日溪船催父歸。行前倉庚後杜宇，去家漸近聞剡語。恨身不作田舍兒，騎竹摶沙繞牆戶。人生衣飯取裁足，阿奴碌碌猶類福。獻書覓舉真下策，年少奔馳頭已白。君不見燕山萬里客更難，赤泥嶺上春風寒。
建溪精舍得本字 戴表元 
四山翛翛風日暖，白髮看花惜春晚。當時衰草牧羊坡，今日池臺紅霧滿。最憐幽篁手所植，兒戲成業亦千本。舊遊聚散萬事拙，客夢悲歡百年短。荒凉處處經戰馬，寒食家家澆祭碗。隃知地下不識醉，祇合生前尋酒伴。蒼苔白石堪枕籍，野鳥清溪自絃管。同遊飄揚正捷步，老我摧頹甘負眼。風牀溽暑新候濁，江樹飛雲故人遠。出城少事幸縱恣，賭令爭歡君莫懶。
夜寒行 戴表元 
昨日天寒不成醉，今日天寒不成寐。醉遲得酒可强歡，寐少愁多頻發喟。紫竿葦炬閙荒城，役夫遥作鸛鴨鳴。擁衾高枕未云苦，熟聽但覺令人驚。烏孫黄鵠飛不返，遼城白骨填未滿。朔風蕭蕭吹成旗，居人何如去人遠。丈夫無成霜滿須，沙場萬里星河疏。南牆詩翁窮據爐，北窗少年猶讀書。
騎馬行答贈吳中張子潜鄉貢 戴表元 
君不見天上續絃膠，又不見海外切玉刀。傍人錯愕心自快，痕迹過眼無秋毫。吳江先生淮海客，長篇大章歌落托。白袍只作東土音，黑頭曾射南宮策。霜清水落芙蓉開，酒酣獨上吳王臺。緘書右望寄飛鳥，乘風忽擬穿蓬萊。人生相逢不在早，賈生太少顔生老。興來亦欲向西遊，約君騎馬閶門道。
自信上歸遊石門訪故人毛儀卿鎮卿兄弟作長句贈之 戴表元 
山開未開白雲梯，人行不行青麥溪。五年清夢隔蟻穴，千里飛塵深馬蹄。重來交遊亦笑樂，但覺几杖煩提携。門閒霜葉無數積，風定水禽時一啼。藥草春暄夜更長，木蘭花下聽天雞。
昨日行 戴表元 
種樹莫種垂楊枝，結交莫結輕薄兒。楊枝不耐秋風吹，薄交易結還易離。君不見昨日書來兩相憶，今日相逢不相識。不如楊柳猶可久，一度春風一回首。
招子昂飲歌 戴表元 
與君相逢難草草，與君相逢苦不早。人生何處小泥塗，此日飄零武林道。武林城中馬如雲，閉屋狂歌人不聞。狂歌自笑君亦笑，依然狂絕不如君。君歌豈是真狂者，青衫少日春瀟灑。至今俊筆五花紋，最惜青眸十步下。虛名何用等灰塵，不如世上蓬蒿人。黄金偏趨不貧室，白髮難老無愁身。風雨無情亦如此，凄凄但聒窮人耳。不見朱樓高到天，鳳簫龍管連朝起。連朝笙管可奈何，我歌且止須君歌。青天白雪望不極，坐見綠水生層波。我生胡爲被狂惱，江頭魚肥新酒好。從今作樂拚醉倒，與君相逢難草草。
雁南飛 戴表元 
雁南飛，飛且鳴。我不愛爾絕漢排雲之健翼，愛爾秋來意氣各有適。江湖萬里同風聲，風聲萬里秋蕭索，山鄉田荒水鄉薄。不應專爲稻粱來，得飽自住今亦樂。群飛嘹唳奈爾何，青天茫茫無網羅。誰知世有苦心者，夜半聞聲悲轉多。雁南飛，勸爾飛時莫近征婦舍，手觸邊衣添淚下。更莫飛近貧士屋，絃絕樽空怨悽獨。雁南飛，飛且止，世事驚人例如此。我昔扁舟五湖水，年年見爾秋風裏。如今未斷少年情，一度雁來心一驚。今年雁來明年去，明年去去江南路。欲將書寄去邊人，明年認作書回處。
剡氏饑 戴表元 
剡氏饑，山前山後尋蕨萁。斸萁得粉不滿掬，皮膚皴裂十指禿。皮皴指禿不敢辭，阿翁三日不供糜。不如拋家去作挽船士，却得家人請官米。
俞光遠父子歸馬嶴兼託問訊故舊 戴表元 
君不見深山野馬生龍駒，又不見荒林老鷹鳩作雛。男兒似種世所少，俞郎三世成清儒。祇今道路滿塵土，大袖已覺妨奔趨。提携逐食何足羨，羨子有策寧親軀。蠲符晝行雞犬靜，餐錢下歲鮭魚須。機神有餘自靜重，蔚蔚老氣生眉鬚。高堂百客森冠裾，四座指點看明珠。誰能對此心不動，歸來轉覺群兒愚。峽南雲深山氣冷，今歲亦聞愁旱枯。但憐四壁愈憔悴，傍人解笑吾人迂。書來隔宿發夢寐，便買舴艋隨僮奴。山籬語喧聽楖栗，晚閣妝罷懸蜘蛛。暫違相見喜定劇，勝似朝夕趨庭隅。因子此去傳區區，先從賢翁到吾徒。劉郎癯絕今更癯，香岩老人安穩無。
採藤行 戴表元 
君不見四明山下寒無糧，九月種麥五月嘗。一春辛苦無別業，日日採藤行遠岡。山深無虎行不畏，老少分山若相避。忽然遇藤隨意斫，手觸藤花落如蝟。藤多力困一顰呻，對面聞聲不見人。日昃將來各休息，妻兒懶拂竈中塵。須臾叩門來海賈，大藤換糧論斛數。小藤輸市亦值錢，糴得官粳甜勝乳。明朝滿意作晨炊，飽飯入山須晚歸。南村種麥空早熟，逐日扃門忍饑哭。
杖錫虎 戴表元 
杖錫山中深，與世絕往還。從來稱是仙聖窟，虎暴不得奸其間。今年山神大失職，虎來山前搏人食。傳聞此義我亦怪，歷問更爲居者惜。杖錫山中民，獷健疏農耕。老稚爲樵壯爲獵，朝朝暮暮山中行。山獐野雉收當糧，天寒果熟霜狸香。腰弓度壠矢插房，黄茅覆溪機半張。鳥啼犬奔風箭急，機鳴未發且前立。平生聞虎不識面，顛倒窮途忽相及。驚呼頓迅聲漸微，妻兒駭呀不即歸。循蹤走至設機處，但有血漬斕斑衣。嗚呼哀哉乎，此民良足悲。嗚呼嗟哉乎，此事不足疑。吾聞以毒殃物者，物亦以毒殃其身，我不敢以爾爲仁。以餌鈎物者，物亦鈎爾以爲餌，我不敢以爾爲智。杖錫山，山絕深，無虎不必古，有虎不必今。天生此物居山林，有虎無虎視爾心。但令爾心無干戈，虎居深山奈爾何。
少年行贈袁養直 戴表元 
我昔如君初冠時，見君垂角兒童嬉。君今長大一如我，但少頭上斑斑絲。誦書如流日千紙，更出清言洗紈綺。明珠在側真自失，挾冊茫洋吾老矣。人言四十當著書，春風半負黄公壚。僮奴哂笑妻子駡，一字不給饑寒軀。儒學無成農已惰，履窮始悔知無奈。人生少年還易過，請君努力無如我。
義蜂行 戴表元 
山翁愛蜂如愛花，山蜂營蜜如營家。蜂營蜜成蜂自食，翁亦藉蜜裨生涯。每當山蜂採花出，翁爲守關司徼遮。朝朝暮暮與蜂狎，頗識蜂群分等差。一蜂最大正中處，千百以次分來衙。叢屯雜聚本無算，勢若有制不敢譁。東園春晴草木媚，漫天蔽野飛橫斜。須臾駢翼致雋永，戢戢不翅輸牛車。似聞蜜成有所獻，儔類不得先摩牙。重防覆衛自嚴密，雖有毒螫何由加。一朝大蜂出不戒，舂容靚飾修且姱。蜻蜓忽來伺其怠，搏擊少墜遭蝦蟆。群蜂倉皇迷所適，謁走欲死聲呀呀。求之不得久乃定，復結一聚猶如麻。我來訪翁親目睹，搏髀不覺長咨嗟。翁言蜂種幸蕃盛，衆以義聚猶堪嘉。烏衣槐安傳自古，蠻觸分據兩角蝸。雖云彷彿存國族，徒以紀異其辭夸。博勞舅婦恨翼短，鱉靈異姓爭荒遐。豈如茲蜂互推舉，一體同氣無疵瑕。我憐翁言私誚責，扶傷早愧隋侯蛇。况伊二毒俱下類，瑣細不足勞鞭撾。前尤往悔俱勿論，事會倚仗來尚賒。新房才成蜂未壯，舊房委棄墜泥沙。
雪後况湖歌 戴表元 
君不見明州城中日月湖，縈藍繚白如畫圖。良時樂遊古亦有，何人破雪浮官厨。金猊暖壓紅氍毹，紫貂醉拂青珊瑚。麈尾高懸前唾壺，使君霜髯雙臉朱。同時僚客總豪秀，陸池閬苑羅仙儒。名談鋒湊初不惡，安得玉人歌縷珠。似聞州民喜公出，終日繞岸狂歡呼。淫弦濁管何足道，入耳得此成真娛。城尖數峰大糢糊，山郭何路通樵蘇。年年臘前得三白，樂歲仍然多餓夫。定知新年稍安樂，風流使君江左無。
山苕行 戴表元 
苕花如雲色如雪，萬壠千溪看不絕。風吹日炙自鮮明，棄在空雲誰愛悅。遭逢偶入山人手，縛作蓬菘掃塵帚。髯疏髮落已蕭然，時對西風一回首。人間貴賤不須論，此物古來從至尊。猶勝長拋霜露裏，秋蟲野燐愁枯根。
啄木行贈凈珇上人 戴表元 
東園嘹嘹還剝剝，有鳥晨饑啄霜木。天寒蟲豸得幾何，爪觜披猖良爲腹。華堂蝙蝠添毛衣，飛蚊凈盡何處歸。海山野鶴亦有饑，饑絕不向人前飛。
又坐隠辭 戴表元 
快馬疾馳，不如徒步。多金善賈，不如躬耕。日食八珍，不如强飯。封侯萬里，不如還鄉。我觀古來丈夫子，何用桑弧蓬矢射四方。蘇秦生爲六印役，主父死願五鼎烹。不如諸葛草間談管樂，陶潜醉裏傲羲皇。南面之尊何如於據梧之賤，環轍之智無預於荷蓧之狂。高岡峻谷久亦變，青天白日晝夜行茫茫。胡爲憂愁浪自苦，百年齒髮誰得長堅强。不如掩關掃跡成坐隠，清齋永日一爐香。
賦意未暢復拾前韻之餘者作廣坐隠辭 戴表元 
我作坐隠辭，客來問我坐隠方。開門進客還復坐，爲客歷落言其詳。隠朝市，我不能衝塵冒暑走遑遑。隠江湖，我不能披蓑戴笠操舟航。隠山林，山林白晝行虎狼。隠田里，田里赤立無資糧。窮觀六合內，投隠幾無鄉。是以古來人，失路多猖狂。或隠伶官俠客，或隠藥肆僧房。或爲君平隠賣卜，或稱陶朱隠行商。雖能逃世網，於事未爲良。况我難携一身隠，二親白髮垂高堂。神仙拔宅古亦有，無翼不得高飛颺。不然少自屈，歸去隠耕桑。隨傭竭作既無一夫力，買田築室又乏千金裝。僮奴揶揄親友棄，往往人厄非天殃。悲來俯仰尋隠處，欲親書冊依杯觴。引酒未一酌，狂風鬰律衝肝腸。讀書未一卷，噫嗚感慨淚浪浪。酒能觸人生憤激，書能覽古知興亡。非徒不足充隠具，反緣二物來自戕。覆杯掩卷且默坐，氣定始覺如平常。因思世上百千事，是非榮辱俱可忘。楊朱墨翟悲泣兩無益，伯夷叔齊浪死埋首陽。不如隨緣委運祇塊坐，冥心徑往遊黄唐。不論辨，不憂彈射相摧傷。不還往，不憂風露沾衣裳。人生衣食分已定，登途役役空自忙。不見啄木鳥，終朝一飽如不償。不見守蓍龜，窮年引息泥中藏。目前伸屈君莫問，此鳥孰與龜年長。坐歎自笑客亦歎，烟□暗室生天光。
行婦怨次李編校韻 戴表元 
赤城巖邑今窮邊，路傍死者相枕眠。惟餘婦女收不殺，馬上娉婷多少年。蓬頭垢面誰氏子，放聲獨哭哀聞天。傳聞門閥甚輝赫，誰家避匿山南巔。蒼黄失身遭惡辱，鳥畜羊縻驅入燕。平居鄰牆不識面，豈料萬里從征鞭。酸風吹蒿白日短，天地闊遠誰當憐。君不見居延塞下明妃曲，惆悵令人三過讀。又不見蔡琰十八胡笳詞，慚貌千年有餘戮。偷生何必婦人身，男兒無成同碌碌。
飛花行贈馬衢州 戴表元 
山上風花山下飛，花飛欲盡山翁歸。歸來亦自忘行跡，但覺滿地紅依依。餘花更惜隨春去，溪上遊人山下路。戀家漁父斷來蹤，難老劉郎記前度。花開花落春風前，我昔與翁同少年。祇今鶴去但華表，何處鳥啼悲杜鵑。遊人自遊春自暮，從翁問花花不語。且當向花日日醉，醉倒花前學花舞。
織錦迴文 戴表元 
君不見秦州城中雙蔕花，春風吹散著流沙。流沙千縈復萬轉，織入綵機歌不斷。歌不斷，可奈何，人生富貴憂患多。不如窮山饁田婦，白頭不識遷移苦。
石湖范至能嘗作姑惡詞以爲婦怨非天下之爲婦者所願聞故作續姑惡詞以廣之 戴表元 
姑惡姑不惡，人言姑惡人豈知，爲姑作婦百不辭。婦在姑尚可，婦死姑方悲。恐傷姑意不敢違，化作異物鳴無時。姑不惡，姑不惡，怨姑還當被姑責。但願生身復作婦，死別不如生見樂。
余博士家貓相乳歌 戴表元 
上饒余宗鐘鼎家，孫枝十世猶清華。南昌博士最賢者，膝下燁燁開緋牙。我行其庭值供頓，食指半千聲不譁。女帨男鞶况修謹，冠立童趨知等差。江南族聚盛亦有，如此禮法嘻可嘉。長公公退忽語我，瑞貓之篇題滿車。二雌同時各生子，一雌病僵如卧瓜。一雌端來代其乳，顧睨懇惻呼嚶啞。子衆身疲乳亦竭，病母起將新乳加。天寒繡褥更枕藉，日暖花磚群戲拏。我憐二貓有至性，欲脫毛尾升笄珈。北平將門粱肉窟，此事尚得昌黎誇。公家儒化鬰積久，義感宜可馴豚猳。願公盡力持閫範，彌補始終無闕瑕。不見古來歌舞地，祇餘猿鶴與蟲沙。
贈天台潘山人 戴表元  庐山 洞庭湖
老潘雙眸如紺珠，带以秋陽朝露之清腴。山形水態出沒千百變，經君指顧不得藏錙銖。我昔少年好狂走，風餐雨沐逐逐忘朝晡。至今卧遊想共處，但覺雲濤烟瘴千里行須臾。匡廬春風鍾阜雲，彭浪之磯大小飛來孤。秦淮震澤洞庭野，峨眉縹緲南接五嶺東蒼梧。歸來把鋤剡山下，有時一竿釣月賀家湖。籠鷹櫪馬困羈束，每逢風鳴草驚動號呼。聞君談診到骨髓，褰衣振迅恨不六翮生形軀。尋牛卜龍古所有，君家祖孫三葉傳青烏。人言河流可移山可鑿，秦皇漢武已類愚公愚。相留徘徊山南山北一百里，勝處忽然開酒壺。問渠劉伶一童一鍤欲何用，且可從我日日醉倒黄公壚。
范文正公黄素小楷昌黎伯夷頌蓋宋皇祐三年十一月在青社所書以遺京西轉運使蘇公舜元者也後二百四十年大興李侯戡得此本於燕及南來守吳乃文正公鄉里即訪公子孫以畀之范氏喜而索詩爲贈 戴表元 
有耳不聽下里巴人，有手不寫劇秦美新。天生靈物寄我體，可惜穢棄同埃塵。清風百世希文老，一字流傳今是寶。誰知堂堂伯夷頌，曾借春暉發枯槁。韓子也復英雄姿，冰寒斗峻餘文辭。吹噓自起北海隠，膾炙聊慰西山饑。天荒地老精靈在，處處江湖紅散彩。青離孔氏忽自歸，今遇龔侯如有待。世情愛古兼愛奇，書奴滿眼非吾師。請君焚香盥手拜此帖，歸洗人間兒女癡。
送程敬叔教諭赴建平 戴表元 
爾之王父東諸侯，朱門行馬高修修。嚴君家學又繼美，年少鄉書推上游。我生苦晚百無益，猶及步趨陳太丘。飄零不死見三世，爾復預此能言流。風神清羸談炙轂，生理蕭條書汗牛。今年別我忽遠役，天馬放靶難停留。問渠何官縣博士，橫山之西江東陬。此邦固是吳楚會，風淳土朴衣冠稠。亦聞岩谷多古跡，最喜道途稀使騶。公堂講罷看山坐，香鼎茶鐺相勸酬。熱官千騎豈不好，白日公庭愁督郵。飲水茹藥善自愛，歲晚相期釣滄洲。
題陳貴白畬齋 戴表元 
海山作農農較苦，累級開畬燒宿莽。畬成得粟不償勞，歲晚空瓶誤饑鼠。不如陳郎腹果然，日日閉門耕紙田。餘糧尚許餉遠客，植來時和南風篇。
余既題畬齋有聞紙田之說而笑者復作長篇 戴表元 
學農無年尤可待，學儒無成祇益餒。羨君終歲作書癡，聚室嗷嗷窮不悔。客來問計何所出，一飽自懸饘粥外。平生據案畎畝心，汗簡爲犂筆爲耒。蘗芽百氏草避耨，膏澤群經泉赴澮。日高洛誦烏鳥悅，夜半吳吟風雨會。世間粱穀何足道，開卷穰穰心欲醉。旅熏辟蠹防雀鼠，更繕巾箱築倉廥。古言樂歲生禮義，先見儒門消鄙悖。租符且免里正索，子本時容書客儈。東鄰有田多牛翁，日執牙籌親細碎。囷糧竟作誰腹飽，騎吏驚惶汗流背。此時畬齋談無事，峨冠正與周孔對。禮義適口即爲味，牛心菊苗皆可膾。我詩君意兩自知，且勿譊譊語兒輩。
剡箋送任叔實 戴表元 
剡溪春水碧鱗鱗，剡水野藤如亂雲。剡人伐藤就溪洗，匠出素箋黄土紋。大箋敷腴便竿牘，小箋輕盈日千束。我昔少年貪著纂，累笥連箱輸不足。年來棄置百事休，引腕就書如畏囚。有時得箋不自愛，杜曲蠻歌相獻酬。世人貴賤隨人好，西家棄物東家寶。退筆成山何足道，爲我攻修太玄草。
次韻和郭祐之雙桔堂趙母壽詩 戴表元 
嚴親不待高官秩，一刻歡娛勝千日。趙郎宦薄母八旬，自採芳甘充俎實。堂前酣酣雙桔紅，童兒見客笑滿容。有田得耕我亦去，繡衣御史語生風。
醉歌贈袁茂才 戴表元 
君休呫囁語，我欲顛狂歌。君語雖工不可多，我歌顛狂如我何。君不見蘇季子，腰橫六印車如水，奇禍一朝生口齒。又不見朱買臣，朱綬煌煌不庇身，不如會稽喑啞人。南山山頭北山下，亦有騎牛唱歌者。行人不訶官不問，歌罷牛歸卧牛舍。我歌屬君君爲歌，桃花醉面春風和。君歌不成春亦老，虛客江城車馬道。明日酒醒應絕倒，剡源溪上看芳草。
題范道士來鶴亭 戴表元 
仙客已騎黄鶴去，道人自愛白鷗閒。白鷗萬里猶可狎，黄鶴已去何由還。借君剛風七龍轡，返此靈物三神山。天空海闊望不極，回首正落樊籠間。
題李伯時畫五馬圖 戴表元 
嗚呼良馬不世出，今人但尋李侯筆。五龍忽墮白雲鄉，海角孤臣看自失。太平天子開明堂，前驅麒麟後鸞凰。當時此馬來萬里，想見顧盼生風霜。龍眼老仙亦如此，揮毫談笑群公裏。官閒祿飽少塵埃，霧閣雲窗天上起。風流轉眼餘山河，人間荆棘何其多。臨風卷圖三太息，此馬今存知奈何。
孫使君飛蓬亭 戴表元 
江南澤國多烟水，年少輕身作遊子。適來衰懶畏奔馳，忽見飛蓬平地起。飛蓬主人人中仙，曾乘千斛凌風船。船頭畫鼓催行酒，船尾紅妝歌采蓮。收篙卷綸今尚樂，却悔從前風浪惡。青雲裘褐一鷗身，白髮山林五湖客。我來花霧紅霏霏，此蓬如山何處飛。但當共坐索酩酊，溪塘過雨春魚肥。君不見鴟夷名成滄海去，富貴畏人如脫兔。又不見羊裘釣客桐江上，一出張皇動星象。何如飛蓬主人亭上飲，醒與客論酣即寢。寢酣忽作江湖夢，風雨漂摇蓬不動。
題峴山圖 戴表元 
山頭種石懸蒼雲，山下急流風卷紋。何年荒碑當嶺立，龜趺圭首猶鱗皴。神龍驅毫鬼輸墨，羊公精神荆楚色。想當意匠經營初，已盡東南烟霧迹。從來登覽非真遊，襄人正樂吳人愁。尊前鄒湛亦不惡，江山千古同悠悠。君不見征南後來人姓杜，自喜作碑心更苦。祇留陳迹笑癡迷，行客何曾淚如雨。
看花曲 戴表元 
種花郎君愛花好，看花兒女笑花老。牆東花開閙喧喧，馬蹄蹴醉牆西草。遊人賤草只看花，明日重來還可嗟。但見萋迷青覆地，千紅萬紫成泥沙。君不聞明妃當年辭漢宮，黄雲塞下白楊風。一朝邊亭靜烽火，詔書自議麒麟功。又不聞馬嵬山前玉環血，歲歲春風吹不滅。詞人正賞浯溪碑，千秋妖恨無人說。紅顔誤人何足憐，花開花謝春風前。猶勝凄凉後庭樹，離歌未斷江南暮。
東門行二首  其一 戴表元 
春風顛狂卷地起，吹動江城寒劫灰。江城千家丹碧窟，過眼不復餘樓臺。九輈燭龍竟爲爾，六尺海鴟安在哉。平原無人金谷散，惆悵東門歸去來。
東門行二首  其二 戴表元 
松枝可餐不可久，蕨萁可舂難入手。書生身業值無年，翰墨千囷不充口。烟州何客釣寒魚，江郭誰門倚殘柳。琴臺歌管無處尋，惆悵東風幾回首。
江行雜書 戴表元 
荒城日暮秋江長，䆉䅉野熟秋風香。青天茫茫不知處，扁舟卧入菰蒲鄉。波深浪靜魚鴨樂，遥林墮影同飛揚。平生見畫無此本，便欲默寫懸高堂。須臾雷雨漲深墨，漁戶悉閉收牛羊。篙人軟語似憐我，拗蓬蓋頭編蒿牀。此時殘怒尚什七，瀟灑幸爲清蚊蝱。無人靜覺物性出，蚯蚓草蟲歌晚凉。銅山乳竇青最遠，羞縮不似來時妝。但餘田鳥如匹練，雙雙飛點暗烟黄。山川一日幾變態，人事百年安可常。停舟起問魚酒戶，此地幾年成戰場。虹梁羽化新起廢，白骨無數埋前岡。惆悵令人百憂起，飲客正酣歌發狂。坐中悲樂誰竟是，歸來玉兔摇滄浪。
吳姬曲五首  其一 戴表元 
吳姬來，吳船蕩漾湖花開。隔堤迎笑欲飛舉，不用少年多槳催。問君青春得幾許，看取架上紅玫瑰。
吳姬曲五首  其二 戴表元 
吳姬歌，歌聲宛宛歌情多。當尊一闋且呼酒，酒遍餘聲無奈何。春風顛狂亦如我，坐見花外摇湖波。
吳姬曲五首  其三 戴表元 
吳姬舞，朝看成雲暮看雨。偶然欲笑一回眸，錦段金錢落如土。誰家學取野鴛鴦，終日癡迷弄沙浦。
吳姬曲五首  其四 戴表元 
吳姬醉，濃花爛蕊春憔悴。當筵賭令諱空拳，忘却拈三并數四。坐中癡客儘偷看，翠軃雲翹欹不墜。
吳姬曲五首  其五 戴表元 
吳姬歸，潮光燭影紅輝輝。中心有語不敢吐，安得作月生汝衣。明朝花下更須醉，放取後園鶑燕飛。
達觀亭歌爲建康徐氏作 戴表元 
天風颯爽巖曦開，雲溪縈環芳樹來。林棲島處眼未識，何人擇勝誅荒萊。仙跡著人清辟易，徐郎襟懷趙郎筆。經營須通山鬼意，開鑿曾煩祖龍力。高亭一區尤絕塵，滄浪捧足芙蓉雲。憑危醉歌敞花氣，九衢塵土何紛紛。客來問名名達觀，對此心情轉蕭散。想見千秋爭戰場，只把雲霞眼中換。浮名絆人茲可憐，飛鴉落日釣窗前。何時真脫塵纓去，我自網魚君刺船。
春愁曲次劉正仲韻 戴表元 
山翁隠居雁蒼谷，春樹年年爲翁綠。耕休坐樹作勞歌，山光水影相徵逐。歌成無人祗自娛，行人頗怪歌聲殊。循蹤歷歷見井舍，恐是避秦來此居。花烟溟濛亂晴雨，山前倉庚後杜宇。客來不喜亦不驚，但道寒暄無俗語。山中今歲是何年，黄旗徵樹裝樓船。淺村已盡到深谷，逢人未說先凄然。憂來宛轉歌不已，我樹非材端後死。五陵當日蓊如雲，如今何處悲風起。山南老農亦不憂，機淺不爲妻子謀。日高飯飽牛背坐，日晚放牛溪上遊。人生逐名被名誤，十年車馬長安路。長安路絕雲霧昏，歸來棄筆尋農具。舊遊年少難與隨，夢境一笑難重追。惟有剡源窮掌固，相思望斷西天垂。
正仲復有倒和春愁曲之作依次奉答 戴表元 
漸老之日來垂垂，已去之日不可追。傷春畏老兩作惡，世事嘗與愁人隨。忽得君家遣愁具，行歌日日春溪路。不知愁緒逐詩來，更惜芳顔被春誤。王孫草暗誰重遊，曲江痛哭窮參謀。燕騎琵琶渭城酒，居人不覺行人愁。行人欲歸痿念起，白髮逢春心未死。水流花落無處尋，燕去鴻來何日已。溪村此日更蕭然，强笑爲君呼酒船。黄雞喚日不待曉，蟠桃一熟三千年。草間管樂真浪語，鳥雀應門蓬柱宇。祗餘平世畎畝心，夜半吳吟泣風雨。高人與虎能同居，壯士斷蛇應不殊。年高漸欲置憂患，每頼君語相調娛。昔日劉郎悲放逐，看花惆悵春無綠。何如今日春愁曲，爛醉徉狂白雲谷。
題趙子昂畫馬 戴表元 
趙子奇才似天馬，頃刻飛龍生筆下。畫成撫卷復長歌，坐客喧喧不停寫。蹄勢經鞭秋跌蕩，鬃毛出跣風蕭灑。似嫌文繡減天真，盡脫鞍韉轡輕把。青袍洗足巧眉睫，馱坐奚官亦閑雅。我來一見驚欲拜，曾識鸞和趨廟社。千金朽骨古猶惜，况此難分毛色假。瑶池路斷伯樂盡，日暮嘶鳴氣喑啞。爲君昂首一慰意，猶勝無逢老岩野。
南山下行 戴表元 
南山高，北山高，行人山下聞叫號。旁山死者何姓氏，纍纍骸骨橫林皋。鳥喧犬噪沙草白，酸風十里吹腥臊。中有一人稱甲族，蔽膝尚著長孺袍。不知嬰觸爲何罪，但惜貴賤同所遭。妻求抱尸諸子哭，魂氣滅沒埋蓬蒿。人言殺身由貨寶，山村豈得皆權豪。一言不酬兵在頸，性命轉眼輕鴻毛。龍爭虎鬬尚未决，六合一穽何所逃。振衣坐石望太白，寒林夜籟聲溞溞。
相逢行贈文伯純同年 戴表元 
昔日相逢面如雪，今日相逢面如鐵。人生年少得幾時，動作風塵十年別。十年別久未爲惡，頻見亦無年少樂。寒棲夜雨金瑣夢，故園春風白袍客。雕鞍駿馬紛紛來，西城亂花春漸開。與君追逐覺老醜，一笑且醉高陽杯。相逢得醉今日好，醉眼相思還易老。只圖留君日日醉，醉裏忘却江南道。
壽陳貴白 戴表元 
祝君以陸地千蹄牛，君言不如扁舟江海狎浮鷗。祝君以通侯尺二組，君言不如草屋三間卧風雨。富貴何人不解頤，君視二物如兒嬉。我今贈君亦無物，但有聱牙佶倔村田詩。我歌詩，君進酒，客主讙譁起相壽。尋常此日費千金，京洛奔馳今白首。江風颯颯吹黄塵，對面樓臺不見人。與君漂泊爲何事，一笑幸是山林身。寡語薄味，足以養氣。少求簡出，足以養體。奇章鍾乳本斧斤，胡廣菊潭堪唾涕。君不見南方屭贔五色龜，窮年引息不嫌饑。又不見曲轅擁腫百圍木，匠石捐棄反爲福。蝸封蟻壤何足論，歸來未廢蓬蒿園。我更搜詩君釀酒，通家德公有賢婦。
春溪惡寄孫常川 戴表元 
春溪惡，日日春風吹過客。千車萬轍不相嫌，一客歌來吹倒却。旁人借問客爲誰，咸淳朝士今布衣，聲名欲隠人自知。君不聞孫興公，逃亂走入黎州峰。子孫百世居峰下，往往翰墨餘仙風。鶉衣藿食何足恥，頭白河清吾亦俟。向來南面五馬車，只飲西山一盂水。青牛處處迷行蹤，白鶴歸來餘故宮。道逢樵客知去遠，遲君不來三日晚。溪水猶能作吳語，似續君家遂初賦。
碧桃花歌爲王丞作 戴表元 
君不見孔家藏書屋，屋壞猶聞起絲竹。又不見鄭家註書老，書带後來垂作草。如今王家萬卷文字林，桃花一樹春沈沈。花成不勞主人種，花落更同山客吟。從來春花重萼不綴實，此花可玩實可食。我擬天公出奇物，來壽主人并餉客。春前待花花下狂，春後待實林下嘗。定知此桃不作尋常草木味，祗作舊時文字香。王夫子，多釀酒。春風亭館何處無，天錫名花祗翁有。從翁乞醉三萬日，仍令醉後花從筆間出。
王丞分惠碧桃樹再賦奉謝 戴表元 
水星之精天上遊，春風歲歲蒼龍頭。偶然根葉著下土，散作人間百花樹。莫疑君家此花無種生，定是天上蒼龍精。白玉之趺青玉簇，開花既奇成又速。三年方駭大如林，五年已見高踰屋。我來吟作書林花，烟塵萬捲重抽芽。君家原有孝義種，自來青州丞相家。爲君出芝草，芝草那能千日好。爲君結琥珀，琥珀恐爲貪者獲。不如此花混在春花叢，歲歲與君同春風。春風同賞復同吟，願與主人同好心。更令此花分作千百本，處處種成君子林。
贈趙子實 戴表元 
北風吹沙溪倒飛，白日未落山中歸。千邀萬覓不相就，誰信有人穿翠微。幅巾大带長襦袍，韋篋錦囊鮮綵毫。名門發身合燕頷，一經傳家真鳳毛。坐車侯嬴吾不讓，白社寒林氣清放。驂麟翳鶴誰不能，要識神光牛背上。蓬萊山，丹霞谷，天仙留書三萬軸。聞君暫去還復來，許君細和滄浪曲。
積雨小齋喜袁太初舒叔恭兩生至 戴表元 
春山日日寒風雨，一日天晴花欲舞。林暄洞屋散窯烟，水活溪巖落冰乳。嗟余鬰鬰無所適，方對青山一開戶。蒼袍紫帢兩少年，健足齊扳氣如虎。名區入眼疑未快，忽肯捫蘿到茲土。霜蔬處處稀尚摘，臘酒家家寒未煮。相看氣味太村野，自喜談諧少城府。舒郎十八白眉長，四海龍門有明父。袁郎皎潔巧步趨，出語珠圓吾所許。人言風骨須晚秀，早慧譊譊天謾與。吾評此論殊未公，峻詆曾經孔文舉。歌成高軒已年倍，賦解鳴蟬容客覩。吾山雖窮有靈跡，雪瀑丹崖相媚嫵。留君待作大雷吟，莫學癡兒生吳語。
謝李仲賓墨竹 戴表元 
君不見李侯筆端如渭川，頃刻匹紙生琅玕。霜柯雪幹鐵石色，忽作小山烟雨寒。問君何從得此本，湖州嫌濃眉州軟。風軒月檻一相逢，妙處不與人意遠。人言學畫先學影，此君風骨青雲並。林深有路鳥聲真，日高無人山氣靜。平生見此我不疏，逢侯得畫兩有餘。從今洗眼空山底，更讀人間瀟灑書。
題王敬仲野亭 戴表元 
王家野亭蒼翠邊，秋山萬疊相鉤連。披衣曉霽伴雲坐，散髮夜凉須月眠。主人清豪亦好客，常有車蓋來翩翩。門閒無煩鶴通謁，酒散有時風掃筵。問君生涯幾何許，笑指渺漠滄洲烟。朱門千礎扃嬋娟，豪絃急管爭喧妍。何曾一日能免俗，稍來對談心爽然。古人去遠吾不識，今日汩沒難爲賢。長公高談少公和，魯山伯鸞相後先。名成但恐累隠趣，莫遣妙語人間傳。
贈彈琴衡山蕭道士 戴表元  衡山
寂寂歷歷不足聽，聽久亦復難爲情。名嗔勢忿大如屋，袖手對此須臾平。一拊再拊玄鶴舞，三四拊之凄風生。天寒歲晚行路遠，湘水日夜東南傾。
登新嶺 戴表元 
犖犖确确白石溪，綿綿茫茫青草鞵。四山陰雪濕灰色，六月杜鵑深樹啼。田廬經漂有高下，麻豆滿塢無東西。隔岩飛流送人語，對面喧風吹馬蹄。祗今莫辭楖栗杖，與子更上巑岏梯。登高意遠會有極，回首烟海令人迷。
送葉伯幾赴奉化錄 戴表元 
君不見東海獰龍子，學飛便逐風雲起。又不見西域豪馬駒，墮地一日能馳驅。葉家翁季亦如此，一經接武成師儒。毛錐如風腹如笥，快書疾讀三千字。頗聞曾下仲舉榻，不爲頻通禰衡刺。臺書翩翩江上來，吾州自古多賢才。裹琴携硯速相就，爲子歸掃山中萊。
歲晚次韻答李在明 戴表元 
墨鄉守墨不作惡，歲晚左就醉鄉公。何人吾伊驚夜半，大雪北窗歌國風。
仇山圖 戴表元 
仇山山下仇山人，白頭宦學走風塵。問渠家在山何處，雲氣漫漫不知路。詩人作事例多癡，逢山且畫且題詩。不如鄰翁不識詩與畫，一生耕釣仇山下。
三次韻寄戴祖禹 戴表元 
同分剡溪派，自喜小王書。野服調驍馬，濃香薰蠹魚。歲時趨闕里，早晚上公車。與我真兄弟，風流但不如。
苕溪 戴表元 
六月苕溪路，人看似若耶。漁罾掛棕樹，酒舫出荷花。碧水千塍共，青山一道斜。人間無限事，不厭是桑麻。
道桐川欲訪梅右司不知其處 戴表元 
桐川瀟灑處，面面碧芙蓉。峻塔當關獨，清溪抱郭重。市多吳客語，祠有漢時封。欲覓梅仙去，知藏第幾峰。
故總幹潘伯可從大挽詞二首  其一 戴表元 
落落知難久，堂堂竟不還。江湖官七品，風雨屋三間。已矣烏頭白，嘻乎豹管斑。兒曹莫輕脫，英爽在空山。
故總幹潘伯可從大挽詞二首  其二 戴表元 
得死何須哭，偷生正可疑。倉皇歸印日，慷慨却金時。規矩諸郎有，襟懷我輩知。平生郭有道，消得蔡公碑。
和鄧善之秋興二首  其一 戴表元 
鬢髮日夜老，神仙那可求。楊雄識字苦，玄晏著書愁。碧酒紅蓮夜，朱絃白雁秋。論心得少暇，同上最高樓。
和鄧善之秋興二首  其二 戴表元 
鶴化城猶在，龍移井未枯。百年吾道半，六合此身孤。西山栽花屋，東風賣酒壚。徉狂覓耆舊，處處土音殊。
渡長泖投小蒸邵教授宿 戴表元 
清曉浮雙槳，黄昏值一餐。風鳴長泖浪，雲掩小蒸村。饞極知鱸美，驚還覺雁喧。同袍恩有愛，燈火細溫存。
客遊 戴表元 
客遊吳楚地，最好是秋天。三泖團臍蟹，雙溪縮項鯿。桂林雲頂寺，蘆蕩月中船。酒醒□□雁，猶勝聽杜鵑。
自宣州至湖州風雪中十日始達 戴表元 
江湖老未休，十日走三州。南雪馬沒耳，北風船打頭。窮猶携筆硯，寒欲貰衣裘。漸喜家鄉近，兒童浙語稠。
十二月二十三日華亭小泊 戴表元 
一一歌遊處，今年又寂寥。雞聲生塢樹，蜃氣雜江潮。斑白尋遺老，丹青詫麗譙。衰懷緣子女，不憚往來遊。
次韻答應德茂雪後遠寄 戴表元 
山中不來久，何處度殘年。人悶如中酒，村荒似禁烟。將茶冰箸煮，移枕雪蓬眠。更肯狂歌否，春風雙玉船。
贈上饒道雲仲 戴表元 
江上青雲客，天邊白馬生。百年文物似，一席笑談傾。問舊能枚舉，論財比芥輕。徘徊亦自好，可便濯塵纓。
送鄉同舍黄君賞謁陳提學 戴表元 
六館賦聲在，五陵遊伴稀。如何趨仕版，猶自著儒衣。春晚鶑羞語，城寒花慢飛。江湖陳仲舉，相見肯空歸。
六月朔日再會再次韻與胡氏謙避暑 戴表元 
臺屋深難暑，湖林近易風。高歌送長日，醉眼睨凉空。雀舌纖纖碧，雞頭淡淡紅。行藏數子別，談笑一樽同。
次韻蔚上人見寄 戴表元 
流落誰相憶，山林蔚講師。玄機魂夢接，詩力鬢毛知。舟去須尋處，書來不記時。君看東海月，今夜亦追隨。
道衡書寄求詩 戴表元 
烈士蹈東海，公仍歸白雲。龍藏誰顧蛻，鶴去不隨群。道貌青難寫，香風遠自聞。人間塵垢子，羞讀徑山文。
次韻蔚講師新春之贈 戴表元 
每見輒自失，春風雙鬢斑。詩囊貧裏富，藥市閙中閒。甃路通湖寺，敞樓當郡山。清緣事事足，聽此屢開顔。
史昭甫招陳宗魯之長興 戴表元 
之子滄浪去，三吳西更西。白鹽蓴菜膾，紅酒稻花雞。地少驚雲滿，天空見日低。錦囊看爛熳，佳客醉留題。
風雨行湖山村 戴表元 
風雨湖山暮，屠村又鮑村。鳥巡漁退艇，犬認獵歸門。天作蠻雲暗，溪憑剡漲喧。十年燈火伴，草次共魚餐。
詠蠶 戴表元 
物亦有仁者，蠶功不可量。將身甘鼎鑊，與世作衣裳。過棧蒼雲濕，登山白雪香。未知龍種似，猶與馬群妨。
桕坑 戴表元 
西去疑無路，誰知是剡津。行多收桕客，住有掘苓人。寺隠山前古，村經水後貧。時時百里外，來此祭田神。
證道寺 戴表元 
彎環青徑斜，自是野僧家。滿澗瀉巖液，插天排石牙。爐寒餘柏子，架靜落藤花。記得逃兵日，門多貴客車。
喜王丞病較 戴表元 
途窮已難忍，那許病經時。學到自無鬼，命强客有醫。飯爲扶壽本，書是解煩資。便作天台約，山行未覺衰。
丁亥歲除前二日書事 戴表元 
索索寒搜客，沉沉雨洗年。殘林生獵迹，歸鳥避窯烟。節物杯漿外，溪山鬢影前。行藏都未定，筆硯底能捐。
寄雪竇同長老 戴表元 
高高山頂寺，更有最高人。定起松鳴屋，吟圓月上身。雲藏三伏熱，水散百溪津。曾乞蘭花供，無書又過春。
鄞城火後見光遠 戴表元 
火後丘墟市，兵前風雨春。那知携手地，俱是皺眉人。海柳吟猶弱，山鶑聽未真。明朝各分路，何處避風塵。
客言劉樗翁事 戴表元 
俗薄名難盛，人窮迹易危。從來天下士，不計里中兒。隠玉看虹氣，堅松任蠹枝。相知不相識，况又不相知。
蔣堯仁監簿挽詩二首  其一 戴表元 
家廠宣和後，官名德祐前。不圖諸老盡，竟得一身全。月旦懸虛鑒，巾箱有秘篇。堂堂何可得，誰乞畫圖傳。
蔣堯仁監簿挽詩二首  其二 戴表元 
照席鬚眉古，傾筵咳唾清。緋魚前進士，刀筆老儒生。政熟元無譜，書高別有評。百年茲士少，諸彥自偏名。
四十 戴表元 
四十不解事，真成無用人。交遊青草盡，途路白雲新。漸覺名妨靜，難將學濟貧。堂堂楚龔傳，猶有隠流嗔。
夜坐 戴表元 
愁鬢丁年白，寒燈丙夜青。不眠驚戍鼓，久客厭郵鈴。洶洶城噴海，疏疏屋滿星。十年窮父子，相守慰飄零。
晦亭 戴表元 
東海窮詩客，西風古驛亭。髮從殘歲白，山入故鄉青。世事徒三窟，兒童且一經。丁寧速賒酒，煮栗試沙瓶。
孫常州挽詩 戴表元 
白髮何人在，青山此老歸。殉携貧日硯，斂着賜餘衣。文物鷗興滅，園林鶴是非。諸公莫惆悵，英爽世間稀。
嚴提舉挽詩 戴表元 
判得身煨燼，歌銘尚爾爲。可憐蟬脫蛻，還許豹留皮。剡水歸來棹，柯山看斷棋。平生觸心處，臨卷費相思。
霪雨溪漲抵郭可畏 戴表元 
黑雨連三日，黄流迸一川。盡漫騎馬路，祗有釣魚船。城郭功如此，江湖興豈然。兒曹却輕捷，來往似飛鳶。
夷齊 戴表元 
夷齊棄封國，虞芮讓閒田。如何後世士，尺寸事爭喧。鄰居有愧恥，况復兄弟間。掩卷三歎息，古風何時還。
贈針醫范秀才 戴表元 
不但針經熟，言談語語真。鍊形如鐵佛，信手合銅人。秘攝魚千里，空飛鶴當輪。功成倘相挾，平地脫風塵。
遊登袋寺寺出茶筍甚佳獨無杜鵑  其一 戴表元 
苦雨忽相貸，名山難久孤。春泉新雀舌，野苑嫩龍鬚。土宇錢王日，風烟釋氏徒。行人逢不問，松吹自傳呼。
遊登袋寺寺出茶筍甚佳獨無杜鵑  其二 戴表元 
路絕猶人跡，山空惟水聲。如何芳樹裏，不著杜鵑鳴。筍市層層出，苗田寸寸耕。緇流太清朴，亭榭不標名。
偶得巾樣問老匠云正古漉酒巾也 戴表元 
漉酒陶元亮，名傳尚有巾。方成執鞭志，更著捧心人。待菊須簪髮，臨流擬祓塵。乃翁真處士，吾黨祗閒民。
又作散愁 戴表元 
說窮人不信，欲說更何爲。日永書腸覺，霜濃病骨知。□家兵潰後，交絕廩空時。頭白風塵境，消磨尚有詩。
太學冬至日同齋朋友先以兄弟敘拜訖遍詣諸齋行禮出遂置酒湖上衣冠談笑之樂至今栩栩在念間也因至日去近二十九和爲正仲道之 戴表元 
畫閣東爐早，黄簾曉燭遲。名函僮僕滿，齒拜弟兄疑。歌酒神仙舫，衣冠宰相碑。如今窮海上，逆旅話襟期。
舊里火後多有築宅者太平客戶也 戴表元 
人說離鄉賤，歸鄉更莫論。許詢家莫幹，杜甫客東屯。廢井微蹤出，新鄰雜語喧。平生江海意，歲晚白榆村。
食淡 戴表元 
世亂謀生拙，村深食淡能。沙蔬羹白煮，山稻飯紅蒸。暑豉方傳友，寒糟共學僧。庖厨尚如此，未歎室生冰。
寄謝王侍御 戴表元 
雲氣蓬萊閣，霜威獬豸冠。躭書真柱下，執法更臺端。步驟三台近，聲名七郡寒。誰知階級禮，許爲腐儒寬。
久客且歸留別郭于昭憲掾 戴表元 
久客令人厭，初春乍許寒。飛蓬妨覽鏡，脫粟愧加餐。坐有誇年酩，門誰住馬鞍。重來會相見，老性忍悲歡。
趙壽父遊杭 戴表元  西湖
東浙饑難住，西湖遠不多。好辭松葉面，來聽竹枝歌。水屋花千繞，岩林錦一窠。秋深道途好，老子亦婆娑。
鄰友疫 戴表元 
歲惡災妖熾，人窮性命輕。如何赤髮鬼，亦及白眉生。忍楚嘗親藥，停哀寫子旌。鄉鄰拘俗忌，哭弔並無聲。
老態 戴表元 
老態誰能脫，中年子自如。丹胎三轉候，卦氣一周時。倦動身如客，平眠力勝醫。看書亦漸懶，意到或成詩。
頓寒懷單祥卿教諭 戴表元 
霜花一夜白，風葉滿村黄。欲出歲華老，相思江水長。留枝遮鵲戶，存蜜補蜂糧。想見山行處，開窗新酒香。
蘇伯清席中領張仲賓所寄二詩兼聞陳無逸已從湘南官滿歸養喜而有答仍次來韻 戴表元 
我愛張公子，清言氣不低。湖溝隨市轉，亭樹與城齊。杯酒方花下，扁舟又水西。祗愁騎馬滑，難惜錦障泥。
次韻蘇教授立春書事 戴表元 
病老空山客，寒紆積雪春。麥苗青有主，桃板粉成神。短策陶元亮，輕舟賀季真。征徭辛不及，游眺雜閒民。
讀閬風題林隠詩追和贈汪秀才 戴表元 
山林一跡地，塵土二毛年。避世書爲屋，謀生藥當田。卉衣從俗製，疏供學僧煎。渺渺滄溟去，今誰魯仲連。
送謝教諭 戴表元 
聞說龍泉縣，儒風最可人。墨池千澗縮，石室四山鄰。北學中連剡，南音漸带閩。峨冠作賓客，罄折不須頻。
蝗來 戴表元 
不曉蒼蒼者，生渠意若何。移蹤青穗盡，眩眼黑花多。害慘陰機蜮，殃踰蟲毒蛾。秋霖幸痛快，一捲向滄波。
丁丑歲初歸鄞城 戴表元 
城郭三年別，風霜兩鬢新。窮多違意事，拙作背時人。雁蹟沙場信，龍腥瀚海塵。獨歌心未已，筆硯且相親。
夜坐示友 戴表元 
夜久燭花落，凄聲生遠林。有懷嫌會淺，無事又秋深。黄葉歸田夢，白頭行路吟。山中亦可樂，不似此同襟。
宿永固寺 戴表元 
小寺如山艇，坐來風雨宵。榻分椶樹影，饌带菊花苗。親近談難褻，狐馴聽不妖。許由渾欠達，嫌到野中瓢。
孫大監挽詩  其一 戴表元 
禹穴收雲氣，滄江亦斷流。真成掃地盡，同作上天遊。銘誄看遺史，衣冠入隠丘。空餘平世眼，曾望李膺舟。
孫大監挽詩  其二 戴表元 
穆祖收英俊，斯人晚更成。白頭真老監，褐服舊諸生。仕國餘波遠，儒鄉巨棟傾。蒼蒼無處問，西望累吞聲。
風雨遊小大浦 戴表元 
海塢秋風裏，無悰眼亦開。潮衝烏嶼長，雨過象山來。畬父收牛種，漁丁拾蠯胎。乘桴吾豈敢，人說近蓬萊。
方處士挽詩二首  其一 戴表元 
不謂高名下，終全玉雪身。交猶及前輩，吾不似今人。別號行鳴雁，遺編感獲麟。斂儀應自定，只著古衣巾。
方處士挽詩二首  其二 戴表元 
不比他人死，何詩可挽君。淵明元嬾仕，東野別攻文。滄海諸公淚，青山處士墳。相看莫浪哭，私謚有前聞。
宿趙𡸯丞家 戴表元 
溪山兵後縣，風雪旅中人。迫夜愁嚴鼓，衝寒託軟巾。摧藏名自在，疏率饌殽真。今代徐元直，高風自可親。
社日城南山作 戴表元 
社日年年雨，江花處處春。漸成垂白老，不見踏青人。榆柳邊聲雜，龍蛇歲事新。端來近城郭，猶自厭風塵。
趙君理約同途不至 戴表元 
待子不來久，烟山看樹青。爲吟天外句，更立水邊亭。雨暖催科斗，雲深長茯苓。鄰居亦有約，休待鬢星星。
送雙溪汪和仲往象山見周使君兄弟 戴表元 
五馬天邊外，雙鳬海上翁。白頭真避地，黄卷舊趨風。歲月搜詩老，山林把酒同。漂零誰得去，羨子逐飛鴻。
聞應德茂先離棠溪有作 戴表元 
落日蘆花雨，行人穀樹村。青山時問路，紅葉自知門。苜蓿窮詩味，芭蕉醉墨痕。端知棄城市，經席許頻溫。
交秋不雨 戴表元 
淤水飛成雨，焦田灌作秋。江潮雙趼底，伏臘兩肩頭。蝦螺知何罪，蛟龍自不憂。吳兒有高廩，正蕩采菱舟。
曉行 戴表元 
漸漸路可識，紛紛山轉多。數雞啼遠塢，一鳥起滄波。藤杖濕雲石，筍鞋濃露莎。何人尚高卧，層構著烟蘿。
同諸子行上畈山 戴表元 
白石秋更潔，清溪寒自鳴。牛羊爭道路，鳥雀聚柴荆。野果高低熟，山田早晚耕。吾歸任衰懶，兒輩託平生。
晚投韓采岩 戴表元 
冬日寒難暝，岩溪淺易冰。猨飛紅果嶂，人度白雲層。望屋多依竹，逢樵半采藤。艱難吾甚厭，何處學孫登。
下郝長塘小憩示陳養晦 戴表元 
野水通田白，村山貼縣青。兵荒猶古道，暑暍且長亭。稻地晴耕犢，瓜田晝撲螢。吾詩不寂寞，細諷與君聽。
此地 戴表元 
又說風塵起，人來似水流。饑窮餘此地，嘯聚是何州。野白荒荒闊，雲橫莽莽浮。相逢問田父，未可賣耕牛。
送徐生仁榮侍親遊山 戴表元 
早識梁松拜，居成潘岳遊。一年歸雁雨，四月落花秋。溪味凉供酒，山聲晝入舟。歸來停新語，莫但作吳謳。
簡王元剛併寄意王理得君玉 戴表元 
見說頻相憶，新年已兩書。雪肥秦望草，春動鏡湖魚。繭紙堆成屋，烏蓬走當車。諸公有遊事，少待意如何。
紫溪鄔義翁挽詩 戴表元 
先君老交友，最是後凋人。開館日千屨，藏書山四鄰。門迎新印綬，壙掩古衣巾。會哭皆英俊，哀風暗海塵。
題陳秀才溪山佳趣 戴表元 
城郭尋尋盡，溪山宛宛來。同誰遷蠟屐，爲子破蒼苔。書欲斕斑設，花須爛熳開。趙郎題墨妙，烟霧眼中開。
東離湖州泊南潯 戴表元 
張帆出東郭，沽酒問南潯。畫屋蘆花淨，紅橋柳樹深。魚艘寒滿港，橘市晝成林。吾道真迂闊，浮家尚越吟。
次韻答寄閬風舒先生 戴表元 
聞說薌岩老，風情不減前。菊盤秋熟蟹，竹枕晚凉蟬。碑碣僧頻謁，詩囊客自編。梅花紫溪路，一別又三年。
送陳養晦教諭之象山 戴表元 
聞說橫經處，潭潭坐翠微。開窗見日出，拂席有雲飛。藥市山山古，魚餐水水肥。新篇應爛熳，休遣遞筒稀。
趙孟⿰禾熏修職挽詩 戴表元 
辨得從容死，知渠磊落人。風雲數世澤，玉雪百年身。譜牒圖經舊，園林墓道新。不知滄海上，更費幾沾巾。
送羅學正赴歙 戴表元 
文公湯沐邑，子去作儒官。馬首千峰秀，鶑聲二月寒。山禽攢俸納，溪友借書看。近日科名闊，青雲上不難。
杜子問赴建康南軒祠長 戴表元 
一席清溪上，深衣雪鬢翁。揮犀談孔氏，釋菜禮宣公。堂饌淮鮮白，賓筵楚醴紅。花臺無恙否，回首幾春風。
己亥歲歸過泉口紫芝山傷謹講師 戴表元 
行路夢猶在，入門人已非。山青古佛頂，雲墨祖師衣。賭弈曾同拙，看真似欠肥。百年誰免此，只合早忘機。
三山鄭君挽詩 戴表元 
近日經師少，人中又哭君。遺編空白屋，同列盡青雲。塵土千金産，湖山數尺墳。紛紛粱肉種，誰得致斯文。
送穹上人還里 戴表元 
但得扁舟便，春風處處行。定中三竺月，禪外五言城。海角雕胡飯，山畦玉版羹。清緣倘相就，談笑解塵纓。
褚叔豪赴山陰和靖祠長 戴表元 
此老真迂闊，白頭方出山。一燈河洛後，千礎剡湖間。講鼓驚雲動，書船載月閒。可無容席地，容我了躋攀。
逢翁舜咨 戴表元 
相逢渾不覺，祗似宛陵貧。裊裊花驕客，瀟瀟雨淨春。借書消茗困，索句寫梅真。此去青雲上，知君有幾人。
舟過嚴州 戴表元 
溪石茸茸出，水泉滃滃懸。銜杯仙洞頂，挂席客星邊。古岸魚爲市，窮鄉繭當田。生涯著處有，奔走愧華巔。
招王奕世 戴表元 
聞說銅山下，書屏四面開。就僧煮紫筍，共客席青苔。鐵畫年俱長，霜根頂未栽。何當端午暇，一別剡鄉來。
再招奕世 戴表元 
雷晚還多雨，山寒只似春。野榴開向客，籬笋長過人。一寸書看懶，三叉路走頻。王郎肯來否，談笑共南鄰。
山中 戴表元 
野水晴猶漲，春雷晚始鳴。地閑無堠邏，山遠有蠶耕。身世通寒暑，交遊半死生。方知一杯酒，真勝百年名。
七月初五夜養正堂示諸友 戴表元 
客裏猶多事，秋來又一旬。青天星斗淨，白露稻粱新。留落空存節，炎凉莫問人。儒堂得佳伴，吟諷動比鄰。
袁提幹挽詩二首  其一 戴表元 
短世誰無死，深山獨有歸。送車晴起霧，埋碣夜生輝。晦朔雞鳴在，江山鶴夢非。剛言仁者壽，近事例多違。
袁提幹挽詩二首  其二 戴表元 
我昔携家走，君曾掃榻招。亂離心易感，生死義難消。雅魄歸泉壤，潜光出市朝。平生五字苦，寒淚灑山瓢。
單漕貢君範挽詩 戴表元 
竟抱遺經死，斯人亦可哀。傳家一夔足，涉世萬牛回。白屋身空脫，青山手自開。樵蘇且莫近，玉樹炯泉臺。
久客鹿頂承張景山寄詩次韻奉答 戴表元 
但得無拘束，身輕處處仙。清談煨芋夜，陳夢種花年。水竇羊腸折，山籬麂眼編。詩來正清絕，松下忽聞鵑。
梅山 戴表元 
梅尉功成後，安知不此來。路逢耕者問，山寺化人開。樵隴低通海，茶村暖待雷。談玄亦可隠，不用墾蒿萊。
乙亥歲毗陵道中 戴表元 
百年只有百清明，狼狽今年又避兵。烟火誰家寒食禁，簪裾那復麗人行。禾麻地廢生邊氣，草木春寒起戰聲。渺渺飛鴉天斷處，古來還是闔廬城。
丙子除夜 戴表元 
富貴如今似駭機，漂流未遣壯心違。鄉鄰有酒貧能醉，村落無醫病亦稀。客任低頭從狗竇，妻休掩面對牛衣。十年涉世渾如此，除却躬耕事事非。
杭城風雨中簡子昂 戴表元 
五月錢塘風雨秋，懷人頻倚面山樓。雲收樹色遥成海，水學江聲暗入溝。一斗盡輸無事飲，千金不買辟寒裘。自憐寂寞無玄學，車馬門前過似流。
東湖第三溪 戴表元 
日晏霜濃十二月，林疏石瘦第三溪。雲沙有徑縈寒燒，松屋無人鳴晝雞。幾聚衣冠塊作土，當年歌舞醉如泥。早知涉世真成夢，不棄山田春雨犂。
史亨父挽詩 戴表元 
玉食嬋娟非壽資，清懷猶勝幾男兒。壺觴竹寺尋秋月，燈火荷齋聽雨時。補衲有衣曾禮佛，吞舟無訣莫憑醫。平生瀟灑王文學，地下相逢且說詩。
吳兄文參議同登金陵鳳皇臺醉作 戴表元 
百年訪古此徘徊，更上山椒掃草萊。一臠地腴胡馬瞰，數圍天險化龍開。時聞營籍傳謠曲，誰見禪宮離劫灰。李白不生王謝歇，西風日落鳳皇臺。
越城待旦 戴表元 
策策虛樓竹隔明，悲來輾轉向誰傾。天寒胡雁出萬里，月落越雞啼四更。爲底朱顔成老色，看人青史上新名。清溪白石村村有，五尺烏犍託此生。
林村寒食 戴表元 
出門楊柳碧依依，木筆花開客未歸。市遠無餳供熟食，村深有紵試生衣。寒沙犬逐遊鞍吠，落日鴉銜祭肉飛。聞說舊時春賽罷，家家鼓笛醉成圍。
寄天台舒閬風先生 戴表元 
嶺雲盡處是台州，有箇詩翁住下頭。不寄一書春又晚，相思百里水空流。新蹤凍合鶑雛谷，舊夢花迷燕子樓。聞說道旁烽燧急，定應重作峽中遊。
火後 戴表元 
當年歌酒留連處，火後來看一惘然。傍水幾家初飲馬，入春三月未聞鵑。炎凉世事殘城樹，歌哭人聲去客船。不是危腸拚醉得，顛狂無處著詩篇。
過應浩然先生墓 戴表元 
人間萬卷龐眉老，眼見堂堂入草萊。行客須當下馬過，故交誰復裹雞來。山花不語如聽講，溪水無情自薦哀。猶勝黄金買碑碣，百年名字已烟埃。
劉正仲至寶山不值主人而去次韻奉寄 戴表元 
日日松間過□□，詩成忽在水雲西。何人夜榻愁聽雨，無數春船倒上溪。燕筍出時斑豹美，鳳花開處杜鵑啼。東歸更踏來時路，醉筆山廧取次題。
遊陽明一洞天呈王理得諸君 戴表元 
禹穴蒼茫不可探，人傳靈笈鎖烟嵐。初晴鶴點青邊嶂，欲雨龍移黑處潭。北斗齋壇天寂寂，東風仙洞草毿毿。堪憐尹叟非關吏，猶向江南逐老聃。
送旨上人西湖并寄鄧善之 戴表元  西湖
聞說西湖也自憐，君遊更傍早春天。六橋水暖初楊柳，三竺山深未杜鵑。舊壁草生尋舊刻，新岩茶熟試新泉。城中新友須相覓，西蜀遺儒解草玄。
辛卯除夜 戴表元 
臘月今年只今夕，春風明日是明年。狂歌把酒屠蘇地，醉眼看梅霧淞天。碧玉千壺喧坐次，紅牙六博鬬飛錢。頭顱雪白心情在，聽說承平一惘然。
拜袁越公墓因遊定水寺有懷源老 戴表元 
乃翁已作飛仙去，猶得潭潭好墓田。老樹背風深拓地，野雲依海細分天。青峰曉接鳴鐘寺，玉井秋澄試茗泉。我與源公舊相識，遺言瀟灑有人傳。
陪阮使君遊玉几 戴表元  庐山
花滿車茵酒滿船，亂雲堆裏訪枯禪。林深何處無芳草，人靜有時聞杜鵑。神屋畫飛青䃸磹，靈潭陰罩赤蛇蜒。居然悟得松風夢，回首廬山二十年。
雪竇飛雪亭和孫使君 戴表元  庐山
匡廬亦有千尋瀑，無此陵虛翠玉臺。身倚老松天上立，眼看飛鳥雪中來。山神禁肅難投唾，木落魂清得浣埃。見說下巖堪對望，道人臨壑剪蒿萊。
邑中滯雨示陳貴白 戴表元 
猶及相逢鬢未華，故鄉春盡不須嗟。園林處處生新草，風雨年年送落花。高樹晝寒歸有鳥，小溪湍急走如蛇。方知傲世不在隠，高枕北窗聞打衙。
十月朔旦寄貴白兄弟 戴表元 
黄牛村前秋葉飛，青螺峰外海雲歸。故人相思雪滿鬢，客子獨行風舉衣。烏鵲定占誰屋喜，鱸魚知比去年肥。當時歌酒江湖上，百里音書今亦稀。
次韻任起潜謀隠之作 戴表元 
江邊秋日逢任子，大醉索詩吾欲狂。爲問山資何次第，祗餘丹訣轉凄凉。黄金范蠡曾辭祿，白首虞翻未信方。千古浮雲共歸意，曉風城郭水花香。
晚秋遊中溪四首  其一 戴表元 
淡竹岡前沙雁飛，小花尖下柘丸肥。山雲不見雨自薄，天氣欲寒人正歸。招伴祗須新稻酒，臨風猶有舊苔磯。風流鬢髮莖莖在，怪石老松今是非。
晚秋遊中溪四首  其二 戴表元 
經秋溪水碧洄洄，無數曉山如鏡臺。紅葉流從龍奧出，白雲飛向石門來。亦逢紙戶曾相識，尚有樵蹤且莫回。端爲何人作風物，漫山漫谷野花開。
晚秋遊中溪四首  其三 戴表元 
休折山中松桂枝，溪魚亦小莫垂絲。沙田翻白收秔後，霜樹著紅嘗柿時。日落牛羊歸徑熟，天寒烏鳥向人慈。出雲數里成官路，問事如何總不知。
晚秋遊中溪四首  其四 戴表元 
樹淡雲濃又一坡，招邀處處是行窩。梯岩危似蟻緣木，架屋高如鵲結窠。水味野栽茭白瘦，山毛人摘芋紅多。行年四十不稱意，更欲客遊知奈何。
春夜喜陳汝晦見過 戴表元 
乃翁治獄多陰德，之子論文有古風。尊俎祗容吾黨共，衣冠能得幾家同。書林有業何妨隠，徭籍無名莫怨窮。百歲相期今夕意，頼君咳唾起諸童。
鄉君子肯堂董君分教貴溪作詩奉寄 戴表元 
舟車赤日千餘里，筆硯清風二百年。開口人知宗洛派，舉頭身欲近閩天。絺袍凉擁松皮几，桂酒春浮藥玉船。猶有英髦卧空谷，閒將名字訪華顛。
次韻答陳叔高 戴表元 
早種青蒲已滿溝，暮栽黄菊亦成丘。不辭西日射牛背，尚勝北風吹馬頭。新雨客疏塵鎖几，故山秋淡樹藏樓。艱難終竟鄉情耐，準擬行窩處處留。
次韻寄陳達觀少府兼簡叔高 戴表元 
懷人路絕雲歸海，避俗門深草蔽丘。萬事漸消閒客夢，一生虛白少年頭。山螀叫緩從除架，淮雁來多莫上樓。近日鄰家有新釀，每逢詩伴得淹留。
過清凉寺王參預墓下 戴表元 
江左風流廊廟人，荒境拋與梵宮鄰。多年羊虎猶眠石，敗壁貂蟬祇貯塵。萬古雲山同白骨，一庭花木目青春。永思陵下猶凄切，廢屋酸風吹野薪。
送僧無等遊華亭 戴表元 
華亭是我曾遊處，記憶端然不作疏。地带三吳猶壯麗，人經二陸自詩書。輕身羨爾能隨鶴，薄味從來不爲魚。未卜西遊時遠近，道成相問定何如。
送陳彥恂北上兼簡李奇卿學士 戴表元 
天末翛翛起畫舲，驪歌清切也堪聽。十年夜雨頭垂白，萬里春風草又青。莫戀皋比專魯席，終須豸角瑞堯庭。平生短李江南傑，今作文昌第幾星。
於杭州九月送袁太初赴寧海教官 戴表元 
憐君跋涉走風沙，九月江城飛雪花。黄蝶終歸穿硯手，青藜曾照聚書家。吟圓坐石題山葉，講退登樓看海槎。年少交游渾好在，何時相伴訪烟霞。
次韻王監簿春前對雪之作 戴表元 
情懷未厭日如年，幻境先看海變田。梁苑貴遊圖畫裏，山陰風致酒尊前。蝦鬚簾濕閒春曉，猊舌香濃凝午烟。肯信高人有高卧，磯頭新泊釣魚船。
陳秀才問詩於余次韻贈之 戴表元 
秋半說詩秋又闌，覓從忘處更哦看。不妨味熟心自悟，祗恐業成身轉寒。竅木野風天倡和，崩溪怪石鬼鎸刊。扳君更上最高頂，莫羨千金遊子鞍。
次韻答胡山甫兼簡汪日賓  其一 戴表元 
白髮詩翁南峽居，肯來與子不相疏。久知諸老難折簡，端爲此家多貯書。談吐清無涉俗處，容顔衰似避兵初。溪梁一別還經歲，接得新詩錦不如。
次韻答胡山甫兼簡汪日賓  其二 戴表元 
亂後交朋星散居，如君那得易親疏。耐多但有客滿座，忙絕不令兒廢書。萬里山河蓬鬢底，一春風雨杏花初。閒身共遜耽詩老，野服枯藤得自如。
寄袁季厚 戴表元 
莫笑衰顔老剡翁，凶年過徹賸頑窮。坐窗漸愛日南至，行路不愁天北風。清話客多無酒款，白頭交在有書通。聞知別野林泉美，一策一簦吾欲東。
挽舒君實 戴表元 
玉比清癯鶴比羸，相看中路忽相遺。詩才萬斛難供歉，藥論千箱不起衰。定有意遊輕竹杖，猶餘手剪碎松枝。南山山下徘徊處，曾指佳城示阿宜。
感事 戴表元 
死生契闊强兄弟，南北分張好友朋。戰國幾人成漢鬼，劫灰今日信胡僧。翰林身後詩千首，工部丘前米五升。山路陰寒魚雁絕，舊遊何處寄椷藤。
夢覺 戴表元 
夢覺依然一草寮，浮蹤已慣任飄摇。虛簷晴氣生朝露，遠樹寒聲過夜潮。白骨又驚山下滿，朱顔剛向客中消。時平不愛通侯印，且願深林作老樵。
黎州山下有坡曰響地平黎州自孫興公經始至今有祠其上 戴表元 
蒼茫一片莓苔地，隨意觸來還有聲。定是戰坑餘箭戟，不然琴屋貯瓶罌。名真過客多能記，跡古居人不敢耕。孫叟有靈應索笑，賦成留此試鏦錚。
寄趙子昂濟南 戴表元 
濟南官府最風流，聞是山東第一州。戶版自多無訟獄，儒冠相應有賓游。秋風魚酒黄粱市，夜月笙歌畫舫舟。行樂使君詩筆俊，一篇肯寄剡溪頭。
陳無逸張仲實皆授徒城中相望遣悶小詩往問 戴表元 
閒身不用苦咨嗟，隨分風流閲歲華。白日垂簾同賣卜，清流岸幘勝趨衙。飛書漆槧詩無草，夾註高檠眼未花。更喜芳鄰連二妙，時時衿佩問東家。
蔚講師見示方使君唱酬詩次韻 戴表元 
長汀江上別多時，白髮閒身天所遺。避俗如仇翻好客，知窮爲祟却耽詩。鄉山雲淡龍移久，湖市春寒鶴下遲。過盡榴梅與甜笋，高侯還許放侯知。
次韻如晦木犀因寄其從父性之老同舍 戴表元 
詩力如弓不易張，煩襟且覺對花凉。玲瓏南雪晴秋樹，淅窣西風夜月香。消得玉人歌古淡，許誰金屋鬬清狂。風流更憶同袍老，一塢閒雲傍水鄉。
徐都目之官奉化 戴表元 
小壘飛書定不難，十年清苦舊儒冠。黄簾日轉山衙靜，彩筆春消海驛寒。坂馬易勞須緩騁，潮魚雖美莫多餐。人來肯寄平安不，茅屋三間伴剡灘。
次韻和蔚師鑑師春懷 戴表元 
愁是雲陰喜是晴，春遊何處不關情。黄雞亭館琴三弄，青果杯盤酒數行。滿砌雨添新笋密，隔牆風送落花輕。鑑湖湖上樵山老，破帽枯藜過一生。
次韻王景晹寄軒 戴表元 
江湖猶覺氣橫行，羽褐藤冠學養生。掣肘累輕天與福，欺心戒重鬼司盟。行收耕稼間勳業，別有吟哦好性情。祗恐蹊成似桃李，人來先識隠居名。
送柯以善自杭遊鄂 戴表元 
江漢天風日夜清，君遊何處濯塵纓。雲從鸚鵡洲前出，月在鳳皇山上明。已羨經籝吳士艷，行看詞筆楚人驚。殘蓀賸芷將何用，歸日分張與後生。
讀福建廉訪輔大使遺事 戴表元 
臬官難稱是閩中，遺愛堂堂得比公。姓字丹青太史筆，歲時籩豆素王宮。一生薑桂那時辣，百死江湖必向東。從古仁賢有家世，名郎臺閣已生風。
客京口 戴表元 
酒釅花穠鼓聒天，百年成此好山川。黄烟暮接淮南火，白米秋攢浙右船。碑古猶多埋鶴寺，田高耕遍卧牛阡。陳蹤興廢何由問，只憶風流老米顛。
金陵贈友 戴表元 
虎變龍阡此一時，春風得似舊城池。宮閒軍賣偷來果，寺廢僧尋斷去碑。水水魚肥供白鮓，家家蠶熟衣紅絲。太平尚屬窮詩客，酒賤如泥醉不知。
湖山村 戴表元 
老去生涯學釣魚，溪山忽憶似湘湖。風林四畔動竽瑟，烟雨一篙行畫圖。小市篝明沽郭索，平園柵樹備於菟。偶然得住何妨住，是處人間足畏途。
己卯歲初葺剡居 戴表元 
休言聲迹轉沉淪，百折江湖亂後身。窮未賣書留教子，饑寧食粥省求人。坐來齒避樵蘇長，往處蹤迷木石鄰。翻笑古來逃世者，標名先製隠衣巾。
耕桑 戴表元 
耕桑本是閒居事，學得耕桑事轉多。失曬麥叢憂出蝶，遲繅蠶繭怕生蛾。調停寒暖春移苧，偵候陰晴夏插禾。衣飯爲誰忙不徹，醉來乘興作勞歌。
秋盡 戴表元 
秋盡空山無處尋，西風吹入鬢華深。十年世事同紈扇，一夜交情到楮衾。骨警如醫知冷熱，詩多當曆記晴陰。無聊最苦梧桐樹，攪動江湖萬里心。
王丞自鄞城歸又許入剡 戴表元 
江城醉別太匆匆，風雪家園一笑同。儘健不妨天予老，絕清那許鬼欺窮。簡書異日關誰事，燈火寒鄉頼此翁。幾度丁寧雞黍約，掃關拂榻誤兒童。
壬午清明 戴表元 
節序愁中都忘却，見人插柳是清明。登陴戍出吹彈樂，上塚船歸語笑聲。解事濁醪相料理，當權團扇正施行。悲歡寒暑君休問，花鳥年年管送迎。
寒食 戴表元 
寒食清明却過了，故鄉風物祗依然。窮中有客分青飯，亂後誰墳掛白錢。落魄暖春爲麥地，陰沉溽雨近梅天。閒情正爾無歸宿，石鼎新芽手自煎。
無題 戴表元 
板屋驟喧飛白蟻，紙窗欲雨暗蒼蠅。長勞井臼慚妻子，近絕音書惜友朋。夜半苦吟堪泣鬼，日高甘寢祗輸僧。意衰俗物何難敗，才薄天公却未憎。
奉題孫使君池館 戴表元 
白髮使君經世材，儘閒猶解暢池臺。雜花屏障四時有，明月鏡奩三面開。各坐山隨人意看，正吟風遞鳥聲來。當年時雨堂前夢，得似從容此一杯。
家西十里外茅洋小山中土塚纍然初不封樹鄉先生舒文靖公墓也 戴表元 
莫輕數尺黄泥壤，埋却斯人後更無。山上自難生毒草，樹間長見聚慈烏。樵耕可免憑鄉俗，灑埽能來是學徒。後有宣尼須痛惜，待將墓額寫嗚呼。
戊子歲晚贈應德茂 戴表元 
江海悠悠雪欲飛，抱書空出又空歸。沙頭人滿鷗應笑，船上酒香魚正肥。塵土竟成誰計是，山林又悔一年非。平生萬卷應夫子，兩世知名窮布衣。
寶山寺寒食次韻和閬翁 戴表元 
綠陰啼鳥春將老，古寺垂楊日未西。客子欲歸風滿袖，桃花無語水流溪。有人蔬筍忘饑渴，何處松楸雜笑啼。準擬一時僧榻畔，詩翁題後更誰題。
戊子清明前陪王丞度新嶺 戴表元 
一百五日熟食節，七十一曲下山坡。寒暄相逢舊人少，風雨欲盡新林多。青岩不辭掛春靄，白鳥何處生滄波。途泥同興不同調，我懶且休君更歌。
同陳養晦兵後過邑 戴表元 
搜山馬退餘春草，避世人歸起夏蠶。破屋烟沙飛颯颯，遺民鬚鬢雪毿毿。青山幾處楊梅塢，白酒誰家櫸柳潭。休學丁仙返遼左，聊同庾老賦江南。
送人遊霞嶼 戴表元 
霞嶼風烟接渺溟，老仙萬鍤敞林扃。峰前雁起湖雲凈，池面龍來海雨腥。閲世僧閒頭黑白，遊山客爽句丹青。何緣飛去清源國，雨夜翛翛著翅翎。
己丑正月六日袁季源家遭燬次韻書悶 戴表元 
鄴侯家裏書千架，杜老尊前屋萬間。此事吾堪慰流落，邇來天亦妬窮閒。反風待禱真虛語，噀雨無方自厚顔。間挈殘家過西塢，風流還許幾生還。
正仲今年鄞城之約不就因次韻慰悅之 戴表元 
莫怪詩翁不出山，詩多那得是山間。清溪欲暖鶑啼樹，白日無人犬卧關。不惜野花簪素髮，時憑春酒轉朱顔。當年阮籍何曾達，直到途窮始哭還。
送于知州 戴表元 
居官難得是全名，于守年多政轉清。身爲素王扶墜戶，手提赤子出饑坑。使來公館文書簡，吏退私齋几硯橫。似此雍容好風度，天邊看著繡衣行。
壬午六月八日書懷 戴表元 
懷人故國鱗鴻絕，避地春園草樹長。四壁空存醫俗具，千金難售賣獃方。共兒坐誦修吳語，有客行歌衒楚裝。昨夜見花摇作夢，南風吹海白茫茫。
杖錫寺 戴表元 
仙草漫漫路不分，鍾魚那許外間聞。凉天九月已飛雪，晴日西山猶带雲。火後客誇新屋樣，兵前僧惜舊碑文。藤湖只去招提頂，見說滮田可種耘。
四明山中逢晴 戴表元 
一岡一澗一縈隈，新歲新晴始此迴。莎坂南風寅蛤出，茅簷西日一禽來。人迷白路羊群石，水捲青天雪裏雷。猶是深山有寒食，梨花無數繞岩開。
魏文節公墓 戴表元 
萬騎南來駐不留，衣冠客此鎮林丘。寒岩碎裂從中起，亂水喧鳴竟獨流。故物今惟存寓馬，當年誰爲指眠牛。墳傍小寺終村俗，畫柱紗籠護冕旒。
辛亥歲七夕醉陪諸公登西湖竹閣 戴表元  西湖
畫鷁凌風汗漫遊，雨聲飛出萬山頭。江湖望闊邊城起，吳越音多客思柔。野樹有枝猶繫馬，官荷無葉不藏鷗。十年浪走紅塵道，今日臨城始識秋。
蔡嶴食藕 戴表元 
地逢平處亦縈迴，不是逃兵底肯來。坡上一祠猶姓蔡，山前當路盡通台。高岩童去收桐子，鄰縣人過問藕栽。忽見深衣老儒者，清時不信少遺材。
辛巳歲六月三日書事 戴表元 
急報傳來又不真，迎門翁稚笑聲頻。情懷經苦思平世，顔貌緣愁似老人。兵後尚多難料事，山中誰是自由身。沙瓶酒釅鮭蔬有，領取燈花一樹春。
耕休 戴表元 
耕休何處散煩勞，東埭西梁信所遭。溪水清清照魚影，山風細細落松毛。無名野草疑皆藥，有韻村謠例近騷。稽古祗堪農圃用，莫將車馬誤兒曹。
畬齋次韻 戴表元 
貧賤知心老弟兄，祗疑相得似前生。避窮無地猶貪學，負謗如天底用名。兵後脫身宜共惜，書中薄業尚堪耕。殷勤預約頻頻見，未見亦須頻寄聲。
保福寺 戴表元 
漫天蘿蔓斷追尋，猶有人嫌未苦深。屋古滲當風雨氣，僧馴化得虎狼心。松花晝暖蜂科蜜，梅子春殘鳥戀陰。不應初來便忘去，身閒處處是山林。
張景忠學正之平江 戴表元 
江南最好說蘇州，傍得閒官也自由。市舍酒香春四坐，湖田租熟雪千舟。歌成爛熳烏絲寫，意到縈紆畫鷁游。我亦少年心性在，經從準擬作遨頭。
鮮于伯機家釣臺石 戴表元 
人間岩石亂紛紛，嚴子臺名最喜聞。何術縮渠千里脈，有人分得兩峰雲。天邊路遠星還動，江上潮回日又曛。解道泥途等軒冕，東西更有范希文。
辛丑歲十一月二十六日東歸舟中示三子 戴表元 
節物悠悠不負公，江行三日雪花風。雲侵賀監山亭白，日在徐仙海島紅。自笑得雛如病鶴，也思結伴附歸鴻。何時辦得村田活，糲飯魚羹百指同。
歸自西關有作簡余率公鈔使 戴表元 
白髮微官小祝同，也隨年少踏春風。鄉心幾夜馬生角，世味一時龜脫筒。紅旆戍樓花整整，綠莎溪路水茸茸。歸來健羨余公子，卷帙如山一覽空。
貴溪董教諭回里 戴表元 
八月暄暄似小春，鄞江歸客楚江濱。夢中鱸鱠紫蓴菜，畫裏紵袍烏角巾。不枉誇張別風土，有時吟嘯雜仙真。年高官滿身輕健，聊復婆娑亦可人。
陳無逸教諭赴攸州 戴表元 
白露西風湘水清，蒼霞南岳晚天明。離家休說三千里，行道新看第一程。橘味熟來思母遺，草名疑處教兒評。人生誰是安居者，早拾貂蟬映父兄。
周東鄉載酒冰溪上因遊岳祠醉作 戴表元 
葫蘆城下草平沙，狼牙峰前溪吐花。晴日路塵清野馬，空林人語亂神鴉。饞思火甕生燒笋，渴愛山爐熟煮茶。投老遠遊何所惜，爲君歡坐岸烏紗。
次韻東魯省游石龜山 戴表元 
一舸悠悠醉又醒，溪山無語意分明。龜身何日化蒼石，鶴背有人遊紫清。百榼頒空看少俊，千金難買是春晴。筵端宋玉尤騷絕，游戲長歌復短行。
寄趙子昂 戴表元 
溪上輕雲去若飛，花間密石靜相依。遲行自愛款段馬，雜坐誰嗔短後衣。江海於人元不薄，風流如此欲安歸。集賢學士吾兄弟，近日音書亦較稀。
亡友內翰趙公晦叔哀詩 戴表元 
振鷺庭中飣坐身，行藏空寄軟蒲輪。上來鬼泣荆山璞，獵罷人驚魯外麟。死肯扣閽排貴倖，貧猶傾橐施鄉親。平生一一明經術，雋永依然世澤新。
次韻答貴白 戴表元 
斗粟千錢不易酬，海風吹斷寄詩郵。誰家盛設蟹黄餠，有客翻披狐白裘。春樹自隨冬樹老，官河長挾野河流。隔生兄弟何須說，來作城南十日遊。
清華堂 戴表元 
人生隨分有清華，萬竹岡頭第一家。甃塹水溫初荇葉，粉牆風細欲梨花。衣冠蒼皓迎如畫，緗素朱黄積滿車。從此儒林添膾炙，老夫先借小詩誇。
陸君采都目入閩 戴表元 
趨閩漸近解閩吟，公子來時夏欲深。捲地翠棚榕樹驛，漫天紅錦荔枝林。官庖雋永多珍膾，野語啁嘲有怪禽。風物自佳難逗遛，浙江歸棹待相尋。
亞尹黄侯慮囚溫處婺三州 戴表元 
金華瓌秀抵仙都，雁宕石門天下無。眼見朱幡出雲霧，手提丹筆洗焦枯。海魚味爽休多食，嶺馬程艱合緩驅。定有車前投贄者，幅巾麻褐是真儒。
簡湯及翁 戴表元 
六十三翁尚美髯，今年添盡白毿毿。心如晚路思家馬，身似春筐欲繭蠶。無事官曹容岸幘，有時書帙當清談。風情最苦湯公子，家世衣冠舊汝南。
舒子俊見過 戴表元 
來往通家不厭頻，青山心性白雲身。陰林石溜風傳語，霜月溪梁水寫真。歲儉魚鮭難猝致，天寒烏鳥自相親。燎爐薪暖糟牀響，隨分歡留作好春。
以家事付諸兒惟不得姑蘇陸氏女子消息 戴表元 
祇憐地僻少過從，更許年衰養惰慵。行健有時尋近局，起遲嘗日到高舂。鹿皮冠野頻頻戴，鵝頂蔬粗款款供。兒女團欒俱在眼，獨憐無信過吳松。
江海 戴表元 
江海三秋古鄮城，山林百拙剡溪生。歸來鄉國方爲客，絕盡交遊更畏名。白帽管寧形態醜，黄金季布語言輕。荒齋竟日無人事，自作長歌寄好聲。
兵後復還白岩山所舍作 戴表元 
脫命歸來意恍然，餘生堪喜亦堪憐。財逢亂世真如土，人到窮途始信天。問訊比鄰晡爨後，呻吟兒女夜燈前。明朝又作安西計，飯後誰家沁雪田。
鄞塘田家 戴表元 
經秋心事轉衰頹，客舍山村病眼開。識路牛羊緣坂過，通家燕雀下簷來。饑從野榼分蔬飯，渴指鄰帘貰黍醅。世事百年誰較是，髯公鼻息晝如雷。
江村遇九日 戴表元 
去年九月江城角，尚得臨風把一杯。今歲併無黄菊看，誰家更遣白衣來。身猶是雁飛難泊，時不如潮去解回。還有南山會人意，晚舟相對碧崔嵬。
再寄曹居士 戴表元 
江海悠悠不爲名，年深識盡世間情。於人有信惟潮候，去處無嗔是鵲聲。新欲收書添累重，舊曾學劍向財輕。如何此日投閑迹，又結精廬傍古城。
兵後見三江口木芙蓉盛開 戴表元 
江上秋花無數生，紅紅白白照江明。當年茂苑看曾厭，今日荒村望急驚。泣雨羈臣愁去闕，歌風艷女惜傾城。蕭條欲別那拚得，移向東籬配菊英。
遊西峰 戴表元 
山迴水抱西峰寺，二十年前日日來。一出居然負丘壑，深藏還此遠風埃。農樵識面逢多問，魚鳥知心見不猜。家世剡人須住剡，相尋未識百千回。
鮚𩸞唐鄉貢丈置酒悟空寺見款 戴表元 
南宮通籍唐先輩，白髮天寒海上洲。五鼎已推華屋夢，一尊猶及少年遊。桃源有吏今安避，銅雀何人死亦休。祗羨龍鍾老禪伯，倚欄無語看沙鷗。
調貴白 戴表元 
客裏光陰取次休，嫩寒一夜襲衣裘。不須多畏趙盾日，正好深悲宋玉秋。紅葉舊題猶在手，黄粱新夢又從頭。餘糧棲畝猶圍坐，此事輸君第幾籌。
白岩山 戴表元 
漠漠溪風吹路塵，白岩山下幾窮身。秋深竹色老於樹，晝靜鳥群喧勝人。何處人家藏剡錄，有時行客裹唐巾。平生笑殺禾翁子，剛爲乘車棄負薪。
班婕妤題扇圖 戴表元 
時情任銷歇，閨思轉慇懃。也勝山陰媼，揮毫託右軍。
子昂秋林行客圖 戴表元 
石稜稜而白出，樹悄悄以紅披。嗟縞衣之嘉客，方策蹇以何之。
五雜俎  其一 戴表元 
五雜俎，金花綾。往復來，官路程。不獲已，始歸耕。
五雜俎  其二 戴表元 
五雜俎，斑斕衣。往復來，反哺兒。不獲已，爲人師。
張騫乘槎圖 戴表元 
數尺枯槎底易騎，海風吹浪白瀰瀰。如今市上君平少，曾到天河也不知。
呂氏六桂堂 戴表元 
年少奔馳有底忙，棘闈蘭署夢茫茫。白頭鞍馬風沙裏，聽說燕山六桂堂。
周秀才惠貓 戴表元 
貍兒輕捷豹兒斑，作勢擒生也不難。漸覺形神欲相賀，青奴黄嬭夜平安。
汪濟秀才飯牛稿 戴表元 
冰雪玲瓏汪太中，吟詩十葉有家風。天寒日暮江東道，逢此顰呻牛口翁。
蘇李圖 戴表元 
塞北中郎雪滿頭，隴西壯士淚沾裘。人生百歲能多少，直至如今說未休。
玄廟二道士俱以酒死 戴表元 
張髯好客月千壺，余吃清貧逐斗沽。二子若逢仙讌會，化成一對酒葫蘆。
湖州  其一 戴表元  太湖
山從天目成群出，水傍太湖分港流。行遍江南清麗地，人生只合住湖州。
湖州  其二 戴表元 
一飽懸天不待求，幾人乾白少年頭。君看滾滾東流水，到海成淵始懶流。
百鷺圖 戴表元 
葦折荷枯可奈何，西風吹影凈婆娑。微君作此超摇趣，一箇江天也厭多。
因營張村蠻窩并書所見  其一 戴表元 
老子來無一把茅，居然得此好漥坳。開塘謹避蛟龍窟，伐樹須存烏鵲巢。
因營張村蠻窩并書所見  其二 戴表元 
頭白西來不買田，時時却費買山錢。一丘一壑吾歸矣，待得田多是幾年。
因營張村蠻窩并書所見  其三 戴表元 
男兒三十氣吞牛，漏盡鐘鳴走未休。不問征西并處士，山中一樣土饅頭。
百雁圖 戴表元 
近看分明遠欲無，水天空闊好江湖。幸然不入虞人眼，又被閒中畫作圖。
題番陽徐氏雙頭牡丹圖 戴表元 
天公幻化不經意，雙萼忽然枝葉同。一似人間好兄弟，朱鞍錦轡踏春風。
陳公哲梅花百詠  其一 戴表元 
梅下故人呼不應，石橋溪寺水泠泠。回頭聽得陳驚坐，一似春風吹夢醒。
陳公哲梅花百詠  其二 戴表元  西湖
雪後西湖空碧波，酒徒消散也無多。白頭醒眼春風裏，奈此梅花百詠何。
張道士求榿林詩 戴表元 
地移淮橘多成枳，人說江梅竟是柟。蜀木似榿成底用，盛時名字落江南。
酬陳秀才 戴表元 
一春一百二十日，日日開眉得幾人。直與破除風雨去，今年渾似不添春。
賦董氏雙岐竹 戴表元 
山莊一對青青玉，瀟灑天然同幹生。說與人間好兄弟，時來林下聽風聲。
讀書有感  其一 戴表元 
魯女悲嗟起夜深，當年枉却淚沾襟。如今已免鄰人笑，老大知無欲嫁心。
讀書有感  其二 戴表元 
最愛徐生欲避秦，海天東去不通津。絕知勝似桃源境，男女同行五百人。
題子昂照夜白 戴表元 
風前新解錦鞍韉，雪色糢糊霧色寒。此物人間無處著，千金祗得畫圖看。
題蘇李泣別圖二首  其一 戴表元 
弓疲矢盡三千里，節弊衣穿十九年。流落天涯有離別，當時誰擬畫圖傳。
題蘇李泣別圖二首  其二 戴表元 
沙雲如雪雪如塵，握手相看語語真。多少世間無淚面，一生錯笑隴西人。
馬浩秀才携秋日海棠詩見過 戴表元 
山城八月有春風，一樹嫣紅淡又濃。縱使失時無態度，也勝茉莉與芙蓉。
奉化城西三溪口 戴表元 
青林白石三溪口，斑笋黄梅四月頭。正好清遊誰懶得，幸無公事且歸休。
題趙子昂疊岫圖  其一 戴表元 
百折雲顛路儘通，無名怪木淡書空。相逢無問秋江客，不是巴中是剡中。
題趙子昂疊岫圖  其二 戴表元 
白石青林底處無，侵雲亦有小屠蘇。桔花飛盡不歸去，揮汗江城看畫圖。
九月西城無澗同陳道士衡上人  其一 戴表元 
仙翁面带江海色，釋子口融冰雪漿。同是西風未歸客，燒香煮茗作重陽。
九月西城無澗同陳道士衡上人  其二 戴表元 
巾衣三客不須同，泉石相看我亦翁。最惜一軒秋爛熳，芙蓉池上木犀風。
西興馬上 戴表元 
去時風雨客匆匆，歸路霜晴水樹紅。一抹淡山天上下，馬蹄新出浪花中。
贈屋西小陳秀才  其一 戴表元 
年少饑寒不足憂，笑談有味自風流。等閒輟贈兩兔穎，待看修成五鳳樓。
贈屋西小陳秀才  其二 戴表元 
毛錐自是今無用，鐵硯還知古可穿。不惜日抄三萬字，勝儲百畝剡中田。
胡蝶 戴表元 
春山處處客思家，淡日村烟酒旆斜。胡蝶不知人事別，繞廧閒弄紫藤花。
夢中作 戴表元 
晴霞冠領朝紅潔，新漲連空晚綠酣。惆悵春風倦游夢，木蘭亭上望淮南。
入杭 戴表元 
曾江白酒樊江飯，處處當年客似家。垂老重來舊相識，春風只有野桃花。
題東玉師府所藏瀟湘圖 戴表元  洞庭湖
少年魂夢底曾閒，多在江湖烟水間。今日精藍方丈地，倚窗眠看洞庭山。
灼艾戲呈阮使君 戴表元 
鬢毛秋後轉漂零，愁坐窮簷展灸經。得似畫堂歌吹裏，硫黄鍾乳按娉婷。
水墨梅花 戴表元 
江海歸來見似人，離披猶自少風塵。何如淡月山莊夜，百幅清溪亂寫真。
贈陸相師 戴表元 
江南江北路漫漫，七十九翁能往還。今代貴人容易識，卧龍不在草廬間。
題伏生授書圖 戴表元 
白頭不死見時清，子女相依解授經。何用生男作鼂錯，乃翁一語不曾聽。
題江干初雪圖 戴表元 
斷樹寒雲古岸隈，漁翁初撥小船開。看渠風雪忙如許，還有魚兒上釣來。
銅山寺口初見梅花書寄何則顔二首  其一 戴表元 
吳歌楚舞送年華，憶著終還不似家。今日春風吹夢醒，銅山寺口見梅花。
銅山寺口初見梅花書寄何則顔二首  其二 戴表元 
沙疏石瘦水涓涓，折得梅花費兩年。更與何人說瀟灑，香中行坐水中眠。
戊戌清明杭邸坐雪 戴表元 
思鄉處處只愁生，正好春遊又不晴。雪是梨花雲是柳，馬婆巷口過清明。
四明山中十絕 楓樹坑 戴表元 
雁飛不斷楚天長，雲路霜林級級黄。何處人烟有墟落，北風高壠散牛羊。
四明山中十絕 茶焙 戴表元 
山深不見焙茶人，霜日清妍樹樹春。最有風情是巖水，味甘如乳色如銀。
四明山中十絕 大小橫山 戴表元 
小橫欲盡大橫來，萬壑千岩汹湧開。聞道洞天深幾許，紫雲深處有樓臺。
四明山中十絕 北溪 戴表元 
亂雲穿盡得平蕪，一段冰寒碧玉壺。猶是春風未相棄，山前吹長萬龍鬚。
四明山中十絕 韓采岩 戴表元 
洞深烟樹碧氤氳，只采靈苗不采薪。聞着蹤由多懶說，相逢莫有姓韓人。
四明山中十絕 莽廣溪 戴表元 
怪石驚湍吼不休，時時巖客飲寒牛。誰知此水明州去，浸作琉璃萬頃秋。
四明山中十絕 木蘭 戴表元 
七里黄泥紅樹岡，西風果熟一村香。居人只道山深好，三百年來是戰場。
四明山中十絕 仙山 戴表元 
仙在人間不易尋，當時已道是山深。可憐華表標題處，夜夜猿啼楓樹林。
四明山中十絕 羊額嶺 戴表元 
兩頰稜稜額下分，更無坳處可藏雲。西風怕奪行人眼，蕎麥滿山鋪錦雲。
四明山中十絕 白水 戴表元 
劉郎一去杳無蹤，水白山青只故宮。欲問巖前老松樹，人間禁得幾秋風。
題趙大年蘆雁 戴表元 
寒更索索警霜叢，兄弟當年意自同。猶是江湖太平處，未妨沈著卧秋風。
謝鄰友陳仲學秀才惠玉芎苗二首  其一 戴表元 
坊州杜若自堪羞，沛國青粘亦懶求。那似一叢蒼鳳尾，等閒收味古甆甌。
謝鄰友陳仲學秀才惠玉芎苗二首  其二 戴表元 
君家自有頭風藥，種在青青竹素園。此物但堪供暑啜，肯來相就發清言。
瑞上人求詩  其一 戴表元 
寶葉山中源悟師，布衲百結面如癡。十年相憶忽在眼，談笑甚似仍耽詩。
瑞上人求詩  其二 戴表元 
源公作詩可憐生，亦有謖謖山林聲。見說丰姿委縑素，霜頰黛頂照人明。
茅齋 戴表元 
紅杏園林雨過花，遠陂深草亂鳴蛙。春風不問茅齋小，自向階前長筍芽。
感舊歌者 戴表元 
牡丹紅豆艷春天，檀板朱絲錦色箋。頭白江南一尊酒，無人知是李龜年。
蕭照春江烟雨圖 戴表元 
波痕如樹樹如烟，更是春陰小雨天。何處得魚何處醉，筍皮蓬底解蓑眠。
西塞山圖 戴表元 
空中生業寄魚蓑，雲是親情水是家。便有蹤由無處覓，春風岸岸野桃花。
李元中秀才歲晚游諸公間 戴表元 
愁中待醉何曾醉，夢裏還家不是家。輸與山行窮學究，一筇一笠看梅花。
丙午清明日青塘道中 戴表元 
三里五里沙路平，一番兩番溪雨聲。無奈春風動人處，紫荆青李滿林生。
桃花寺石臺 戴表元 
臺前藤蘚碧交加，臺下清流直又斜。待得丹成知幾日，春風隨分野桃花。
有人示山水畫卷以爲元暉作求詩 戴表元  西湖
硯山山下小於菟，文彩斕斑今亦無。一塢亂雲濃似潻，春風吹夢過西湖。
題孟浩然霜曉吟行圖 戴表元 
霜風颯颯攪吟鞍，童怖馿愁作許難。便使玉堂遭遇去，朝參更是五更寒。
荀陳聚星圖 戴表元 
州里相過未厭頻，居然蹤跡動星辰。當時多少輝煌者，不畫諸公畫此人。
梁楷畫雪寒游騎圖 戴表元 
聳脰攢蹄一駐鞍，氈衣韋帽白漫漫。祇應田舍騎牛者，無此風沙踏雪寒。
過姑蘇 戴表元 
水天彌望接青蕪，雲氣漫漫近又無。一色好風三百里，挂帆安坐過姑蘇。
五雲山圖 戴表元 
林廬深插紫孱顔，一點漁舟带暝還。但得身閒無俯仰，人間處處五雲山。
雨中過泉教張子開  其一 戴表元 
平生剡夢十八九，短策還經靜者居。一曲好溪山起處，數聲疏雨雪初來。
雨中過泉教張子開  其二 戴表元 
衣冠顛倒君休怪，筋力過從我有餘。却笑秋風洛陽掾，得歸猶望食鱸魚。
次韻答鄰友近况六首  其一 戴表元 
十百琅玕接屋山，麥花淡白菜花班。村園富貴誰消得，更看溪南墨牡丹。
次韻答鄰友近况六首  其二 戴表元 
炊成日影三竿直，睡起溪流十尺高。懵懂不知何歲月，山風吹白鏡中毛。
次韻答鄰友近况六首  其三 戴表元 
祝雞歸後放牛初，小立溪梁看打魚。漸喜村鄰盡相識，向來朋舊却無書。
次韻答鄰友近况六首  其四 戴表元 
剡源田舍誰能識，只此桃源有路通。草長岸漫漁塹北，月明人語紙槽東。
次韻答鄰友近况六首  其五 戴表元 
三間瓦屋數弓園，旋學桑麻又一年。村酒沾唇頻得酒，山歌出口即成篇。
次韻答鄰友近况六首  其六 戴表元 
舍南舍北種田郎，唱得田歌曲曲長。莫學傍村遊俠輩，茜紅抹額臂擎蒼。
送陳養晦謁閬風舒先生四首  其一 戴表元 
嚼雪餐冰二十年，空山日月自風烟。從君識盡搜詩法，不透薌岩不是仙。
送陳養晦謁閬風舒先生四首  其二 戴表元 
大篇無法須自悟，小語有益最難尋。祇今人嫌此老謔，後來追憶直千金。
送陳養晦謁閬風舒先生四首  其三 戴表元 
大冠襜袂走紛紛，對面可容三斗塵。便令眼識天下士，此子已勝尋常人。
送陳養晦謁閬風舒先生四首  其四 戴表元 
無詩莫入閬風里，到却閬風那有詩。拾取松風作新曲，歸來時向夢中吹。
同曹泰宇賦寶化鳳花二首  其一 戴表元 
花開難得年年看，住近須還日日來。古壁危闌自顔色，不煩高築鳳皇臺。
同曹泰宇賦寶化鳳花二首  其二 戴表元 
鳳皇不出幾何年，莫怪山花惜杜鵑。一樣春風好毛羽，回頭曾管蜀山川。
過鄮山祠塾作 戴表元 
滄江城闊三叉口，白日弦歌數畝宮。猶有祠宮舊楊柳，向人離立管春風。
九日在邇索居無聊取滿城風雨近重陽爲韻賦七詩以自遣  其一 戴表元 
窮人憂夜長，壯士惜日短。重九俗所欣，我意乃邇懶。豈無解憂酒，累酌不能滿。東園富詩材，紅實垂纂纂。
九日在邇索居無聊取滿城風雨近重陽爲韻賦七詩以自遣  其二 戴表元 
憂患與寒暑，攻人如五兵。中年學養道，嚴於守堅城。秋風不相貸，白髮日夜生。白盡會須止，閲熟已不驚。
九日在邇索居無聊取滿城風雨近重陽爲韻賦七詩以自遣  其三 戴表元 
秋氣一以深，四野嘶嚴風。晨興視庭樹，今昨忽不同。超騰諒無術，俛仰此世中。作詩欲何爲，贈子以固窮。
九日在邇索居無聊取滿城風雨近重陽爲韻賦七詩以自遣  其四 戴表元 
粲粲黄菊花，照我原上土。拒霜亦多態，終日相媚嫵。春花豈不美，嗟此風露苦。正命何所尤，生遲後甘雨。
九日在邇索居無聊取滿城風雨近重陽爲韻賦七詩以自遣  其五 戴表元 
山雞鮮羽毛，野鶻健爪吻。秋高草木空，屏處亦可隠。一爲嗜欲牽，遂與籠檻近。作書報孔鵠，出入宜少謹。
九日在邇索居無聊取滿城風雨近重陽爲韻賦七詩以自遣  其六 戴表元 
生世悔識字，祝身如野農。勤勞養尊老，膳味日可重。農篘熟新黍，耕休有過從。行吟答松籟，此樂踰歌鐘。
九日在邇索居無聊取滿城風雨近重陽爲韻賦七詩以自遣  其七 戴表元 
雁雁西北來，亦復東南翔。動物各有時，吾當謹行藏。厚墐違嚴風，密袂禦凜霜。陶然茅檐下，一笑生春陽。
寄陸子方 戴表元 
清江一日走千艘，獨有閑仙不喜遨。幾處白雲思暮合，數行紅樹又秋高。
送同年潘昌朝 戴表元 
客路秋深又送迎，狂歌爛飲慰飄零。風前數髮莖莖白，馬上看山段段青。古穴無丹生洞氣，高林有鶴避潮腥。明年更欲三茅去，擬借新牋道德經。
登崇寧閣 戴表元 
衆香壇晝靜，游屐思頻來。心轉談經處，塵空說法臺。葵花憑古碣，竹色上蒼苔。傑閣同禪院，懸河有辨才。
法善院 戴表元 
野火煙雲窟，春溪風日朝。花遲年有閏，樹密地無徭。山鼓通荒戍，庭碑認往朝。客言僧可隠，勝似隠農樵。
梨洲寺  其一 戴表元 
不知何處起鐘聲，雲作樓臺霧作城。洲上稻肥初起墢，山中梨巨舊傳名。林疏野地惟多石，氣濕炎天亦少晴。東畔有潭聞險絕，巖前時現老龍精。
梨洲寺  其二 戴表元 
一區雞犬白雲巔，亂後來看意惘然。劫火尚餘唐殿宇，土風甯是晉山川。沿溪客散三州路，並寺僧耕百畝田。欲訪縱由題作句，矮碑祇在近時鎸。
寶林院 戴表元 
何處尋三窟，端來寄一壺。巖根接滄海，雲杪挂浮圖。古壁碑漫滅，靈鰻事有無。昌公好相識，閒暇說江湖。
句  其一 戴表元 
酣歌待約東鄰伴，潑面晴風漲酒瀾。
句  其二 戴表元 
更有鄰牆全處士，醉吟能泛百杯寬。
句 陳童登 
秋風道上誰青眼，夜雨燈前自白頭。
漁父辭 陳普 
神農作耒耜，伏羲爲網罟。耒耜之利以教耕，網罟是乃取魚具。天啟生涯資生靈，八政以食首爲民。採山釣水利其利，國家租稅自此征。悠悠江海老漁父，孤舟沒齒居水滸。翠篷黄帽寄烟波，青篛綠蓑觸風雨。風雨舟中歷寒暑，月明夜宿荻花洲。潮落暮歸蘆葉渡，蘆葉渡頭有酒沽。賣魚買酒浮江湖，醉中身似孤舟樣，鞭脫不管桑大夫。江茫茫，月皓皓，江月江人容易老。月光長照江長流，中有白鷗閒似我。
蠶婦辭 陳普 
東鄰採桑婦，西鄰養蠶女，年年役役爲蠶苦。桐花如雪麥如雲，鳴鳩醉椹叫春雨。踏踏登竹梯，山烟鎖春樹。不管烏臺濕紅霧，妾家有夫事犂鋤，妾家有子尚啼饑。春蠶滿筐尚望葉，兒啼索食夫已歸。前年養蠶不熟葉，私債未償眉暗蹙。去年養蠶絲已空，打門又被官稅促。今年養蠶嫁小姑，催粧要作紅羅襦。妾身依舊只裙布，寒燈補破聊庇軀。蠶兮蠶兮汝知否，安得繭成大如斗。妾生恨不逢成周，治世春風桑五畝。
青蛙辭 陳普 
古祠一區環槐榆，飛鼪在瓦狐樹居。鐵爐缺裂死灰冷，箕坐一寸青蟾蜍。平心定氣詳其來，頹垣古厠濁水渠。蛇驚鼠駭得敗壁，一躍乃是神王廬。丹青神鬼非其鄉，顧盼欲去聊躊躕。悾悾鄙夫見之走，爭持衮冕加猨狙。鳴鉦考鼓動井邑，毳衣襤襤驅大車。浮萍狎狎叱不開，遥瞻竊禮三欷歔。吾聞臧氏之子不智，山節藻棁居蔡祠鶢鶋。無端尊禮青蝦蟆，聖門譏誚豈只且。吾聞崇伯妖羽野，化爲黄龍游羽潴。厥子代之啟九道，變作玄熊形狤{犭居}。鬼神赫赫號威聖，當爲龍虎爲鯨魚。作雲澍雨興萬化，翻江倒海洗九區。咬囓妖狐咀封豕，眼光百步雙驪珠。當爲不爲爲蝦蟆，爬沙脚手何陋歟。吾聞狄公焚燒江南一千七百所，只留夏禹泰伯季札伍子胥。宋祖碭山負耒夫，吳楚淫祠爲之墟。輪囷大蟒鬰屈死，寸蟆何足汙其鈇。人心不正至斯極，無藥可以醫籧篨。只須正直如梁公，一日秉畀群疑祛。鬼車豕塗滿天下，收拾打併歸太虛。蝦蟆無知聽放去，荒溝野水樂有餘。
歸去來辭 陳普 
歸去來兮，吾生復何之。故園三徑在，桃李不成蹊。臺榭荒凉已無憂，階除寂寞人已希。胡飄飄而不返，將役役以奚爲。丈夫不自量，處世寧堪悲。省一朝之若是，悟百年之已非。飯山曾是餓唐甫，首陽曾是餓夷齊。名重天下何足比，利重天下何足奇。覺利名之不昧，知貧賤而勿悲。歸去來兮歸去來，長安縱好休徘徊。足巾屏之行李，拂藜杖之塵埃。杜宇知我意，聲聲苦相催。故園行樂處，滿地生蒼苔。歸去來兮，閩山之巔。山奇水秀，可以忘年。水渺茫而潔白，山排闥以爭前。昔年桃李，依舊成阡。石徑縈紆而藤蘿聳茂，茅茨幽迥而松菊爭妍。盤餐三百品，食足二頃田。吟且詠，樂且禪。飽而嬉，困而眠。心坦坦，腹平平。正是故園行樂處，誰知此樂樂悠然。東風起兮百草芊，綠楊飛絮杏花鮮。蝶翅亂，鳥聲喧。翠欲黛，紅欲燃。歸去故園行樂處，幽鳥一聲啼杜鵑。落花紅紫草成氈，黄梅肥彈柳三眠。蟬嘒嘒，蝶翩翩。笋翻籜，荷貼錢。歸去故園行樂處，幾陣南風入舜絃。西風至兮鴻雁來，萬物蕭條景物猜。蟲聲切，猿嘯哀。梧桐敗，菊花開。歸去故園行樂處，清風明月好安排。霜風凜凜雪花飛，村落無人猿夜啼。泉酒冽，溪魚肥。燃獸炭，撥蹲鴟。歸去故園行樂處，竹外梅花三兩枝。紅日三竿漁父去，雲迷四野牧童歸。朝暮之情何已矣，四時之景已如斯。已矣乎曷之，予知歸去兮。松菊候門而南山聳媚，花鳥欣迎而北嶺喧呼。悔知非之既晚，樂成賦以歸歟。
歷代傳授歌 陳普 
伏羲神農黄帝氏，名曰三皇居上世。少昊顓頊及高辛，唐虞堯舜爲五帝。夏商周兮曰三代，三王禹湯文武是。堯舜傳官禹傳家，天與人與非私畀。夏禹一傳啟以賢，少康興夏滅猿𤡬。十有七世至桀王，成湯放桀夏緒墜。殷湯應天而順人，興王地方七十里。太甲太戊及武丁，三宗有商爲專美。祖乙盤庚亦賢君，三十傳紂覆商祀。周興積累由后稷，公劉太王及王季。文王大勳武王集，伐紂牧野作牧誓。成王嗣位在幼沖，周公輔政天下治。成康措刑四十年，幾移周鼎幽與厲。夷王下堂王室卑，平王東遷春秋始。至于威烈春秋終，二百四十二年爾。魯衛晉鄭蔡燕曹，姬氏同姓皆兄弟。異姓齊楚秦宋陳，春秋列國侯十二。其間五霸相繼興，齊桓小白晉重耳。宋襄秦穆及楚莊，名曰尊王假仁義。戰國七雄莫如秦，韓趙魏燕齊楚起。秦滅六國吞二周，周祚至於赧王止。天王三十有七傳，八百餘年屬周紀。秦帝始皇太暴虐，位傳二世而已矣。漢室龍興滅秦項，高祖劉邦赤帝子。末年國本幾動摇，四皓一出迴孝惠。呂后臨朝諸呂反，頼有平勃植赤幟。文景之世比成康，武帝好大功伐喜。霍光擁昭而立宣，江充誣譖太子戾。厥後外戚多擅權，平帝新室莽篡位。光武誅莽復中興，漢爲東漢炎運熾。明章二帝世所稱，至于靈獻漢祚替。前漢高文武宣朝，後漢光明章七制。兩漢相傳二十四，禪魏曹丕竊神器。分爲三國魏蜀吳，鷸蚌相持真鼎峙。魏則曹丕吳孫權，蜀則先主稱劉備。魏曹承漢才四傳，天下權歸司馬氏。晉室肇興司馬炎，三王追謚昭思懿。兩三傳間至懷愍，群胡雲擾如鼎沸。五凉前後南北西，四燕前後南北異。秦前後西趙前後，後蜀大夏相吞噬。東晉元帝都建康，天下南北分形勢。南則晉宋齊梁陳，北則元魏東西魏。北齊後周猶一隅，隋文混一朔南暨。平陳禪周隋楊堅，夫何三世隋嗣斃。李唐繼之纂洪圖，高祖太宗成功易。武后易唐而爲周，仁傑一言回睿意。玄宗末載溺楊妃，祿山叛逆爲子弒。肅宗東征復兩京，憲宗見弒陳洪志。文宗有才誅克明，德宗猜忌任盧杞。太宗玄宗及憲宗，號稱三宗商可擬。末後難制藩鎮强，宦官奉立皆私議。唐後迭興有五代，梁唐晉漢周相繼。五代五十三年間，後有十國皆僭僞。齊楚吳燕漢晉唐，周蜀吳越如蜂蝟。宋受周禪握乾符，掃除僭僞皆風靡。太祖姓趙都汴京，雪夜常幸趙普第。太宗真仁英神哲，歷代承平善繼嗣。至于徽欽金虜來，誤國奸臣京與檜。高宗南渡宋復興，建都錢唐歌舞地。孝及光寧守偏方，侂胄既誅由諸史。在位歷年四十餘，前有仁宗後有理。至于度宗宋祚微，皆由平章似道棄。建隆德祐十六傳，大元一統興燕薊。
和李太白把酒問明月歌 陳普 
人生能幾月圓時，歌之舞之復蹈之。月爲一人我成三，更遣青州從事相追隨。四人好在都無闕，相勸相酬到明發。此夜山河有主張，鎖碎繁星俱滅沒。采石已來五百春，當時青天爲宇四無鄰。上下通透皆冰玉，豈徒眉宇真天人。力士嗔人譬如刀割大江水，世間閒是閒非皆如此。君不見李白携月到夜郎，一洗瘴天盡入冰壺裏。
姚氏生男歌 陳普 
開乾樞，轉地軸，喜氣鬰葱充閻閭。一點文星降天闕，女郎捧得掌中珠。破曉兒童忙報道，以璋作麞大筆書。纔過五日便呱泣，古稱英物竟不虛。山靈鍾秀産英傑，冰肌玉骨色清癯。孔釋果然親抱送，天上麒麟汗血駒。于公積德加厚地，袞袞公侯儘有餘。從今生一必生二，續作杜陵歌二雛。五桂爭秀椿未老，蘭孫競出新根株。矧彼開元衣鉢在，有例有樣非敢諛。當年秀發名登於桂籍，作個公卿豈肯卑微歟。
勸學歌 陳普 
太極肇判兩儀生，其中人爲萬物靈。人亦天地一物耳，獨以道義超衆形。立爲三才中宇宙，發揮天地經人倫。茲事初非外爍伐，毫髮皆備七尺身。後生可畏如日出，千金之軀豈可輕。寸陰可惜莫虛擲，百年安得長青春。有力如虎當猛省，何况責望深父兄。不通六籍不是學，未了三才未是人。希聖必須志堯舜，希賢必用爲顔曾。義理彝倫精講究，禮樂制度須詳明。體用源流務透徹，血脈文理仍流行。會通兩盡始無礙，範圍未始離曲成。無塵胸次貯萬卷，拔山筆力扛千鈞。不用高枕卧丘壑，用之家齊國治天下平。不但匹夫匹婦皆獲所，草木魚鼈咸清寧。此皆後進本分事，不爲干利與求名。更須掃除謔浪傲惰態，打并嗜欲聲色情。一物一則同一敬，牢守孔孟張朱程。喫緊工夫决有效，令聞廣譽垂千齡。英雄氣概爲則是，一變至道非難能。君不見四十五十無聞不足觀，總是惰而不學昏昏貿貿枉生天地間。
送江西曾雪笠歌 陳普 
幾人誇詠雪，不如柳一絕。幾家說漁父，不如柳兩句。天陰歲晚寒江空，玉花四合爲鴻濛。一片清虛畫不得，孤舟一笠何精工。凌空厲闊不覺寒，兀坐不動身與竿。磯頭把竿凍猶立，老妻在中作袁安。此時意壯何分明，大無垠涯小無形。的如曾子見一貫，又似葉公初點睛。十年拋却吳松江，閩山六月念蔗漿。門門再拜冰玉樹，畀我一幅全瀟湘。
不飲酒歌 陳普  长江
人皆愛酒如金珠，我獨畏酒如毒荼。人皆愛飲醉不醒，我獨不飲常惺如。我若飲兮人不同，一飲三百斛，再飲三千鍾。我若醉兮人莫比，上以天爲冠，下以地爲履。有時醉登樓，倚闌一笑江山愁。有時醉吟詩，烟雲滿壁龍蛇飛。有時醉起舞，莫邪出匣金蓮吐。我欲氣兮斗可撞，我欲力兮鼎可扛。我欲志兮吞雲夢之八九，我欲歷兮眇天地之四方。天地生我性不飲，我若飲時安得有酒如長江。
醉吟 陳普 
天在地在我亦在，天改地改吾始改。前身曾作孔子孟子爲人憎，也曾爲禹爲稷爲人愛。來來去去非貪癡，自去自來自不知。今生暫來作個咬嚙菜根漢，焉知再來不遇文王出彈時。四溟爲罍杓北斗，舉世攢眉我開口。眼前不見白衣人，風月自當青田酒。萬事不預非無功，順應爲用虛爲宗。幾度貧賤幾度英雄，幾度少年幾度翁。天吳紫鳳任顛倒，披襟引滿對秋風。
擬古  其一 陳普 
秋聲金氣流，天空露瀼瀼。素波合流月，淫淫滿庭霜。遥夜一美人，寒閨自徬徨。暗塵集凌波，輕飈感鳴璫。天性賦貞清，動止中矩方。世無夔夔子，窈窕空英皇。抱璞如臨淵，日入不下堂。時操弄玉簫，空中來鳳凰。歲月如流星，髮變面欲黄。服玉固雪膚，絕意百兩將。
擬古  其二 陳普 
瑶池出甘泉，玉臺蔭梧桐。鳳巢梧桐上，下浴甘泉中。美人室其左，荷衣裳芙蓉。素手把青枝，嘻嘻笑春風。性情如赤子，聲氣似黄鍾。明珠媚深淵，魚鼈遊沖融。世事多參商，憂樂苦不同。榮枯與醜好，相待如駏蛩。深懷惕霜露，夙心常省躬。
擬古  其三 陳普 
秋夜永如年，四壁號寒蛩。明月照樹葉，白露啼青桐。寒窗紫玉琴，時變羽凌宮。三彈不成調，百憂鬰攻中。
擬古  其四 陳普 
人生不滿百，常懷千歲憂。往事雲雨散，積意如山丘。聖人已爲土，土復成海流。曷爲夢寐中，常見孔與周。
擬古  其五 陳普 
先我二百年，世道猶小康。鳴鑾下紫霄，群仙集柏梁。仙仙青霞衣，濟濟白霓裳。兢兢奉玄道，拳拳薦天漿。雞犬亦可仙，豈徒壽天王。茂陵無仙骨，上帝下巫陽。群仙返玉京，萬事爭蒼黄。
擬古  其六 陳普 
共工昔暴怒，觸折不周山。此樞太室上，飄落三江間。樞紐一飛播，滿空悉顛翻。北斗墮其柄，文昌失厥官。彗星化爲跖，搏人以爲餐。天狗行地上，頭戴方山冠。武夷有巨人，方持釣魚竿。中宵投袂起，容貌何桓桓。欲扶紫薇坦，坐使天下安。復逢驩兜來，被髮據其關。拂衣返空翠，彈琴弄潺湲。煙霞別一天，回首謝髦蠻。
擬古  其七 陳普 
東方有樂國，開闢先柏皇。鸞鳳爲雞鶩，麒麟爲犬羊。晨霞作朝食，太和爲酒漿。土無干戈禍，人各千年長。下視禹九州，有土皆戰場。白日虎狼行，青天蛟龍翔。我欲爲東遊，滄海渺無梁。何年夸娥氏，移置天中央。
擬古  其八 陳普 
同根一味草，時命嗟異遇。風月芳香合，兩地隔周楚。爾生麟趾家，朝夕沐玉露。我在雲夢林，百草相蒙妬。白璧終不緇，惸惸亦良苦。
次答熊去非七夕遇雨見候  其一 陳普 
志士千載心，爛爛如斜河。道路坦且修，况復陰雨多。女騃不可說，牛癡無柰何。
次答熊去非七夕遇雨見候  其二 陳普 
連珠復合璧，嘆息復何年。顛連多疾苦，道術極乖偏。嫠婦不卹緯，杞國常憂天。
次答熊去非七夕遇雨見候  其三 陳普 
五鬼不害道，含沙非殺身。大和一巨毒，西方無人倫。三聖不復作，誰亨萬世屯。
次答熊去非七夕遇雨見候  其四 陳普 
太玄鑛故在，原道塗猶迷。一朝無渣滓，仙派起濂溪。未能及鰥寡，不虛五緯奎。
次答熊去非七夕遇雨見候  其五 陳普 
空言未深切，聊可燭朦朧。好辯若無益，庶以雷群聾。群仙去已久，吾儕當嗣功。
旦氣詩 陳普 
晝氣如大霧，蒙我大明鏡。主人莫知鄉，奴隸竊權柄。不能巍巍蒞，惟聽紛紛命。是非既昧瞀，操執豈中正。不惟裁截偏，尤苦怠惰病。一柱一柔弱，四維俱不競。循茲不回首，安得逃禽行。爲人自暴棄，造化德獨盛。納日息萬物，停止吾視聽。魂歸魄不安，靈根復凝定。潜龍蟠深淵，不滅飛騰性。五更號群雞，陡然得大慶。熹微一隙開，洞達八荒聖。天地頓軒豁，百度亦餖飣。昨非咸昭晰，今是足審訂。乃知天於人，父母未足並。晦以養其明，止以茁其瑩。此而不接續，誠犯不恭令。工夫知如何，焚香且虔敬。
朱文公 陳普 
嘗思紫陽翁，功德不下禹。平生五人倫，叔世一天柱。海嶽久亭毓，二儀厚付與。高明挂秋月，精細破毫縷。舉目無荀楊，渾身是伊呂。百年嗣程邵，千載承鄒魯。直上接勛華，益遠益不禦。本原無不見，支派自循序。遂令天敘秩，有目得再覩。建紹乾淳間，三綱散無主。仇讎操太阿，利欲浸九土。鞠躬上文石，諄諄正心語。欲起君以雷，滂沱洗寰宇。聖心不見答，浩浩翠烟去。當時聽其言，何但報千古。廓清草萊闢，櫛沐瘡痍愈。奕奕萬世規，百年遽如許。天意竟莫回，地氣不可迕。但留四部書，萬世開堯禹。深翠隔荒臺，寥落招魂具。夜半讀中庸，橫空挾風雨。
程朱之學  其一 陳普 
高明若韓蘇，方正如君實。太山當面前，瞠目不能識。誰能不由戶，可怪亦可惜。得若在家庭，迷殆胡越隔。向微程朱子，出手爲開闢。我輩白日中，夜行至今日。
程朱之學  其二 陳普 
化工溥萬物，不過亦不遺。何以能不勞，一理以貫之。寂然莫可跡，桴至鼓必隨。一朝十二牛，芒刃不少隳。制度自恰好，形樣咸無疑。夭桃且灼灼，箓竹各猗猗。有鱗盡淵躍，無翼不天飛。人心正爾妙，動靜悉如斯。樞紐在方寸，運化斯爲基。眼前日萬變，堯舜一無爲。此理無上下，大小隨所知。因物爲順應，歡然鳴塤箎。何故天下人，利器不自持。妄端忽一起，紛潰終難支。天開真儒出，幽探萬化機。蒼蒼群生類，何事塗徑迷。
程朱之學  其三 陳普 
楊氏枯不生，墨者散無紀。申韓明不仁，黄老信非禮。豈難定邪正，未足容臧否。世有顔孟徒，一鼓俘其壘。獨惟一妖鳥，來自崑崙趾。其高出天地，其毒踰蛇豕。名公不能辨，韓愈亦竊喜。高士溺其深，愚夫樂其鄙。精散不知收，魂飄不能止。五典潜掃除，三綱悉淪委。遂令四海人，沒溺懷襄水。絕非是似聖，大病在近理。仁哉天地心，特出程朱子。
程朱之學  其四 陳普 
大中豈難明，不偏立可得。偏似扶醉人，中如正柱石。亭亭即道體，截截皆天則。一毫不可裒，一髮不可益。舜君與堯民，萬世作程式。顔仁及曾孝，亦足立人極。倘或增減之，病痛自千百。立如偏重船，可坐見沒溺。形象亦易知，體段非不的。柰何秦漢來，如瞽於五色。
雲莊勸學 陳普 
百川皆望東，三才同面離。半圭崇幼德，六矢志男兒。孟子道非高，周公言非欺。要須辨方位，乃識窮陬維。自從學校廢，俗敝柏梁詩。英才陸沈盡，卓犖非無資。下車衆皆悅，苟且遂成癡。混澒聲一概，沈痼星千朞。天生紫陽子，纓冠而救之。萬類始根理，六經初有師。立心辨邪正，成德在勤嬉。曾參作門戶，夫子爲根涯。有位民物康，在家兄弟宜。敬義貫心筠，德業暢根枝。行遠必自邇，登高必自卑。不從灑掃起，何以爲類推。群居不及義，游宴日相追。失學莫此甚，一成而百隳。時文築衰末，不直埋馬帷。六經不勤讀，學荒身亦危。二劉與三蔡，相牖如塤箎。師門頼有嗣，流澤今未衰。子孫欲不墜，祖訓勤奉持。不失伯牙心，不患無子期。
勸考亭收文公書兼聚書 陳普 
孟氏繼孔徂，鳳鳥竟寂寞。千年性命傳，造化欲廢閣。生人無所之，死者不可作。人心萬山隔，治統千大落。天生周與程，得手始撐拓。百年復考亭，體用遂磅礴。精密洗麤疏，深厚驅淺薄。窾郤靡不周，混沌元無鑿。誰家不藏書，心目迷博約。身爲行秘書，所適常迷錯。考亭三十匣，獨爲百川壑。萬善始有條，列聖元非昨。千派得一原，靈龜不勞灼。卷帙浩無邊，要處自如躍。歲月荒苔生，風雨惟丹雘。翁死六十年，輒起人哀樂。同心在咫尺，閔此無聲鐸。爲推去後心，如受生前托。倬彼得不磨，壞乎頼爰度。人心已開闢，萬象森沖漠。重搆理斯文，同盟敢無諾。
感興 陳普 
千載荷神物，四書與五經。勛華生萬民，孔顔真儀刑。本原盡溟漠，日用垂日星。疾契虎豹變，力行鳳凰庭。感通窮有氣，潤澤周流形。擬議輒破的，宰制動發硎。達即雨天下，窮足春林坰。自從孟子沒，斯義久晦冥。歆雄暨馬鄭，熠熠暗飛螢。韓柳至歐蘇，亦如醉不醒。白晝瞠兩目，不見太山青。蕙蘭亙九畹，鼻塞不聞馨。浩浩大城府，無人爲抽扃。宗廟失雄麗，樓閣迷岩亭。淵淵楚七澤，渺渺東滄溟。不識海若面，雄論誇揚舲。名爲指南車，認癸作丙丁。名夸能作室，戺夾如堂廳。異端塞宇宙，不能別渭涇。夜光耿砂礫，掉臂不留停。文章王介甫，種棘滿朝廷。匹夫持僞辯，六合爲血腥。讀書不精義，落落空摇精。
文公書厨 於穆元聖 陳普 
驪龍抱明珠，高卧萬丈下。豈無善水人，誰是得珠者。至人有神手，上智無淺心。直須入無倫，始克開重陰。
文公書厨 繼天測靈 陳普 
天生真聰明，欲子述父作。法象雖昭陳，參贊良有托。述事在繼志，知化先窮神。不得天地心，作用皆非真。
文公書厨 出此謨訓 陳普 
仁心憂萬世，出語豈能無。擬之而後言，一字一明珠。萬化必有成，大中在方策。淵泉端有自，聰明達天德。
文公書厨 惠我光明 陳普 
釋氏矜傳燈，老莊抱生白。自言摩尼珠，誰知黑如漆。荀楊不識性，依舊如夜行。萬世真日月，四書與五經。
文公書厨 永言寶之 陳普 
世人多可笑，蜣丸富收拾。復有一般人，燕居加什襲。六經與玉府，惠我一何多。區區緣實見，沒世抱荆和。
文公書厨 匪金滿籝 陳普 
人皆愛子孫，貽遺無不至。苟無深遠心，率以害爲利。韋賢未知道，不貴滿籝金。欲永金張業，但傳周孔心。
文公書厨 含英咀華 陳普 
聖心天地藴，言語其精華。本末惟一貫，根香非兩家。薄言采擷之，入口如含咀。始知真滋味，熊掌不足語。
文公書厨 百家其承 陳普 
仁以生爲道，豈不在子孫。賢愚固難必，厥初同一原。無根不能生，有作斯可述。罔極垂統心，非禽豈無識。
冬華一夜霜 陳普 
天地生萬物，節度各有常。毫髮不可亂，奉時以行藏。不惟寡悔吝，尤可免折傷。倘不如所受，一一皆自戕。今年初冬月，造物如不詳。陰陽忽倒植，連朝狀春光。無知桃李輩，定序忽迷忘。點綴老枝上，紛紛發出狂。一桂爲倡首，彈冠起群芳。杏思作霞燥，梨亦擬雪香。西蜀亦不遠，得無欺海棠。洛陽近咫尺，能不動花王。凍蜂與寒蝶，入秋皆死僵。向令當此日，鼓舞又一場。安知理自在，此事無久長。一夕天地正，嚴風動昏黄。吹起四澤水，結爲萬瓦霜。凌晨爲著目，憔悴不可當。萎形與死狀，貽笑於大方。古來此事多，青史長相望。惟有知道者，進退不狂揚。有莘必三聘，幡然始就湯。草廬亦三顧，然後起南陽。萬牛挽不至，粒餌豈足嘗。賈生一召至，未朞在帝旁。不知怒絳灌，一落千丈强。孝文且如此，何况景武皇。申轅見漢武，席不煖客牀。昭昭萬古監，趙綰與王臧。當時蒲輪至，老稚皆騰驤。焉知青雲路，轉眼成灾殃。大抵天下事，進退貴審量。欲速則不達，驟進祇取亡。善人勿急合，善事有當防。輕浮非君子，躁急最不祥。騎虎作麒麟，駕鶚爲鳳凰。九疑峰對面，盤谷且徜徉。
懸壺 陳普 
懸壺大如斗，紫芋高五尺。物能充其量，滿徹無不極。人稟天地正，性分亦有則。充之足爲堯，不充乃爲跖。
水車 陳普 
人爲萬物靈，無處不可見。天地生物心，得人始周遍。有心鄭國渠，關中爲富衍。三十六陂流，江南穀爲賤。况如禹溝洫，流注周丘甸。是皆人所能，區畫固爲善。有力皆必爲，有知悉能辨。亦可展經綸，未足窮聖彥。有如一隅地，同出天地奠。未嘗阻耒耜，亦堪致芬薦。陂塘不能及，桔橰亦非便。鑿井設轆轤，祇益增疲倦。何人靜中眼，潛窺出靈變。種種田器中，衆美獨車擅。鳩集群樸樕，搆以天絲線。縱交合散雜，骨節不凌僭。相續同相生，如紐亦如辮。三十幅一轂，體用無迷眩。軋軋遠有聲，在田恍龍戰。吸吐皆自能，先後迭相禪。形如先天圖，運若坤靈扇。東西隔參辰，出沒遞隠見。升騰爲銀河，不足惟小欠。長流盡碧澗，腑臟悉充羨。金龍吐瓊液，急速如過電。合湊作波濤，飄洒餘雨霰。遠觀驟傾瀉，近看避沼濺。陂渠雖隔絕，流水足憐羨。雲雨儘虛無，千畝自葱蒨。豈徒美粳稻，且復肥鰌鱔。火輪亭午時，田頭捩飛練。老農茅屋中，華胥夢方晏。逸逾他百倍，勞止歲一繕。明代造化勞，幽無鬼神譴。上帝安高居，赤子愈增眷。馮夷被人使，獨得無靦面。人心一一妙，智巧彌宇縣。秦蜀想皆然，不但吾福建。此物亦易知，何堪太誇衒。閒居百無爲，聊用娛筆硯。
筍  其一 陳普 
書窗媚幽獨，萬竹真我儀。冰霜茂摧挫，生意自有時。斐亹弄月陰，挺拔出風姿。鳳吟逐神鬰，春笋效珍奇。山林足膏雨，土脈潤以肥。震雷摇蟄虺，千根同發機。迸芽带珠露，裂地拆伏龜。開窗見羅列，繭栗出扶藜。艱難或避石，奮逸或攢籬。森森麞鹿角，重重虎豹皮。地力既莫禦，天工亦不遲。志氣凌青雲，風節比伯夷。詎容薦清酒，但可供清詩。呼童竊取小，不敢言饞饑。含殻全其真，活火湯瀹之。知心三兩人，一樽留晚曦。錦䙀去什襲，玉版參吾師。似爲傷惻隠，直是慰肝脾。幾爲造化盜，何必鄰童窺。作橋周曲意，煮簀又何癡。惟應厚牆壁，高插數丈籬。護成碧琅玕，長似冰玉兒。吾聞北人說，洛下價不低。千金買一束，掉頭更還疑。南方信多此，吾黨苦不知。入山三尺童，俄頃滿檐歸。作羹厚於菜，入市賤如泥。敢爲此暴殄，只爲不思惟。昔在燧人前，真風猶未漓。人間珠抵鵲，天下鳳爲雞。南方即此寶，南人獨爾迷。朝吟淵明菊，夜誦首陽薇。悠悠今古人，無復知德希。
筍  其二 陳普 
造化運可見，渾天何用儀。日月轉兩轂，陰陽分四時。化育出萬形，加之成氣姿。倚筇看生意，莫測其神奇。和風隨土至，膏雨著物肥。千紅咸競晨，萬玉亦乘機。深深起蟄龍，一一破伏龜。險不畏臲卼，難不避石藜。啟荆披瓦礫，撐屋觸藩籬。頭頭出兕角，身身水犀皮。大方欺小弱，尖先後止遲。不知水先頰，遊客戴鴟夷。六經無此物，昉見韓奕詩。韓侯富貴人，何况貧儒饑。詠形兼咀味，東坡韓退之。長鑱君莫訝，容我踏朝曦。內戒擣虀婦，外徵老圃師。留先鳳凰止，勿積蜜蜂脾。味既不可極，斑亦勿再窺。待爾林下友，一洗胸中癡。清風翠陰動，羽扇日接籬。此時林下客，何以并其兒。作未爭長日，滕高陵薛低。一旦並夷齊，兄弟無相疑。庭前聳矛戟，栖鴉猶不知。斜陽遶三匝，疑事不能歸。豈徒固吾圉，且不染塵泥。此兒真世寶，何必他謀惟。古來貴高上，盛德惡澆漓。寧令烹不鳴，勿殺全德雞。莫言一林竹，此路終不迷。何必趨青瑣，亦勝對紫薇。携琴對此君，三嘆鍾期希。
和友人韻 陳普 
兒童恨芳草，不識春長在。簞瓢樂不斷，焉知顔髮改。黄鶴雅入聽，鶗鴂亦可罪。混沌何曾死，拱璧莫輕碎。野馬恣流行，遊絲無罣礙。太極物物一，樂事頻年再。緬懷良友心，不言默相對。願爲蛩駏交，共話螻螘戴。
夫差伍員 陳普 
載籍幾千年，相踵興亡跡。何國非自取，一一有來歷。亡必以失道，與必以有德。有德無不興，不在防寇賊。大綱一端正，上下合于一。左右無共鯀，小大皆益稷。執此治天下，天下無與敵。無道必自亡，不可容智力。中心一不正，禍亂起不測。計慮非不周，防閑非不密。龍蛇起平陸，刀劍出袵席。昔常恨吳王，不納伍員策。父讎不共天，吳越不兩立。敗之于夫椒，足報檇李役。殺心如未謝，滅越如呼吸。五千棲會稽，甲楯尚流血。一舉而盡之，後患永絕息。柰何倉卒中，鬼神奪其魄。不信忠臣言，坐使良機失。瞬息二十年，越兵破吳國。遂令泰伯祚，一日不血食。至今塵編中，見者皆嘆息。抑嘗思其故，此事未足蹙。吳亡自有端，滅越故無益。夫差誠已誤，伍員未爲得。萬事理爲準，萬理心爲宅。好惡一毫偏，成敗千里隔。本正不憂末，主强不愁客。病四百有四，最患膏肓疾。外邪何足憂，內寇逾螟螣。家不在藩籬，國不在城壁。怨不在仇讎，憂不在夷狄。最毒是小人，必亡惟女色。百禍生驕矜，衆怨叢苛刻。滅用無仁恩，死由肆胸臆。子蘭爲腹心，必滅芈社稷。趙高侍幄帷，秦亡已無日。鴻門殺沛公，終洒帳下血。晉禍在賈充，了不關劉石。平盧討擊使，尚不逃三尺。華清羽衣曲，豈得無敵績。勾踐誠可除，宰嚭猶在側。西施舞落日，吳宮已荆棘。子胥計誠忠，無乃迷緩急。夫差爽已奪，句踐自千百。殺一留其餘，亂門豈可塞。寄語伍子胥，善惡當詳擇。亂亡所當念，心非最難格。
荆公東坡 陳普 
王蘇並世時，價重連城寶。讀盡天下書，不聞性天道。祇緣操術謬，濟以言辭藻。輕巧者便之，承風逐瀾倒。本意尊鞅斯，施行愧黄老。妄謂世無雙，奮臂肆揮掃。雅言類旃孟，給禦堅羿奡。及其漏綻時，乃以穿窬盜。荆棘日夜生，芝蘭遂枯槁。禮樂禹豫州，至今鞠煙草。重華不可呼，四罪無復討。薄夫迷遠謀，惟貪詩句好。
壽龍津余此溪 陳普 
昔在辛酉年，余裁十有八。翁時多十歲，無地貯英發。世運欲轉移，正氣久鬰閼。科場弊已極，無復分椒樧。千里足難羈，須作奔泉竭。閉目駭奔騰，掩耳羞嘈囋。歸來分躬耕，復不禁芽枿。蒯緱走杭越，觸藩不能脫。紛紛夢中人，妄與談空闊。翁兮獨家居，自得真機栝。一日山河新，妙契靜中斡。尚堪作子長，亦久抱惻怛。遂生肥遯心，確乎不可拔。人間閙蜂蝶，過目惟蹙頞。惟有燕歸來，捲簾無阻遏。室鳴孺悲瑟，門斷陳遵轄。惟我拜床下，見侍隆中葛。軀爲天地惜，日用詩書豁。但見居深深，誰知活潑潑。松柏晚叢立，薑桂老逾辣。新年俄八十，道氣方蘭茁。平生善養氣，不作宋人揠。年來滋長茂，略不驚齒髮。人生各有志，萬物不能奪。善身背生色，濟世腓無胈。一與時偕行，造物自見察。人壽百二十，堯夫豈虛喝。分數天所裁，與行自能達。老彭祇諛言，但論道本末。更閲五十番，飛蜂與斯蚻。
古田女  其一 陳普 
昔年過饒州，一事獨希差。清川浴婦人，以晝不以夜。上流濯垢膩，下流汲歸舍。供佛與事尊，共用如啗蔗。朝昏賣魚蝦，晴雨親耕稼。樵蘇與負戴，咸與夫並駕。流污浴豈非，失禮事可訝。我時適逆旅，一見爲汗下。欲言不可得，况敢加譏駡。靜惟天下事，無邊可悲咤。一從文王沒，聲教不踰華。巴夔與閩粵，至今愧華夏。男不耕稼穡，女不專桑柘。內外悉如男，遇合多自嫁。雲山恣歌謠，湯池任騰藉。插花作牙儈，城市稱雄霸。梳頭半列肆，笑語皆機詐。新奇弄濃粧，會合持物價。愚夫與庸奴，低頭受凌跨。吾閩自如此，他方我可暇。福州縣十三，余幸窮厓下。十里近郭縣，此俗獨未化。一日來古田，拔秧適初夏。青裙半絞扎，水泥和撥迓。事事亦不惡，位分無假借。三王二帝年，人倫密無罅。冀方古當塗，豐水今滻灞。見惡如豺狼，嗜禮如膾炙。固無期桑中，亦無舞臺榭。一國皆若狂，一年惟有蜡。盛年事耕織，斑白可休假。習見宜如常，驟異良以乍。勸君但勤饁，茲事宜永謝。儻能用吾言，雞豚願同社。
古田女  其二 陳普 
北人見颶風，掀簸嗟真差。君子逢不若，白晝成黑夜。日月同一天，寧復殊次舍。禮義無華夷，悅心悉如蔗。披沙欲出金，惡莠爲害稼。朝歌與勝母，賢者同回駕。中爲去偏倚，庸但無怪訝。安敢亢亢方，却無伈伈下。禮不慮咈違，義不卹怒駡。恭惟秦漢前，禮樂止河華。七閩底處所，目不覩韶夏。食才美馬甲，衣僅知壓柘。應無雁幣聘，寧識棗脩嫁。歷漢晉至唐，談口無可藉。令孜與思勖，畏作貂璫霸。第從常衮來，始識不逆詐。珠玉滿面前，猶或迷光價。一二百年來，驊騮漸知跨。述古與介夫，各有詩書暇。晦翁黄勉齋，遂以教天下。昔時蠻隸國，今作齊魯化。沂風藹莫春，絃誦殷長夏。蹡蹡多規行，穆穆親衡迓。方知地無偏，又喜才不借。獨餘男女俗，缺漏留微罅。未能秣駒漢，頗礙雪馿灞。有心即知禮，有口皆思炙。男女既冠笄，屋宇仍臺榭。朝夕曉凊溫，春秋能社蜡。溱洧秉蕳遊，此日何可假。禮自標枝來，心無傾蓋乍。風流與衣冠，猶當軼王謝。田漁非女事，詩以告里社。
純父家池雙頭蓮 陳普 
天地化育工，兩致一爲要。對待管流行，並起非橫矯。亭亭南北樞，赫赫東西曜。仁義與誠明，彼此相契約。英皇即堯舜，丰姿巧相肖。孤竹秀雙仁，洛水濯二妙。人生相遭處，亦有相感召。莘摯自犂鋤，尚父由漁釣。共卧起烟波，魚水興蓬藋。是爲聖人偶，心膽何相照。顔淵得仲尼，仲尼有荷篠。考亭合朱祭，天津會程邵。是爲德不孤，氣味何同調。世間閒草木，不足充野燒。惟蓮出清水，植立獨奇峭。不染淤泥緇，不逐波流漂。體骨中庸中，肌肉離騷皭。玩花渴頓蘇，食實饑足療。靜中對君子，不語潜教詔。一朝出蓮枝，此事非人料。將興必有祥，事若太阿鞘。茲化豈徒爾，可以觀其徼。上侍鶴髮慈，齒高德彌劭。下盼庭階郎，一一凌風鷂。平生所樹蓺，不但供槱燎。濯纓作君子，口不道羿澆。此去事偶心，如風歷衆竅。家居作曾閔，富貴當廊廟。商湯不待干，重華不勞叫。决無李廣奇，起足即嫖姚。伶俜老書生，家在千里橋。有心多不符，蠹簡徒竊剽。年來始逢君，恨不年再少。論心膝漸親，講理頭不掉。相逢路不異，握手窮深穾。相磨道義出，不覺辭螢爝。人生何如此，無際可窺眺。共靡中孚爵，自發同人笑。此卉信如人，對酒爲之釂。酌酒禮此花，敢醴不敢醮。
玉山東嶽 陳普  泰山
岱宗夫如何，齊魯青已了。云胡遍天下，爨婢得祭禱。五嶽視三公，稱帝何所考。益以天齊名，僭竊良不小。置司七十二，妄誕出意表。冤哉張睢陽，夜夜蝙蝠繞。瀆神既已多，逆理尤不少。泰山即林放，末俗空擾擾。生辰用莫春，茲事可絕倒。
以詩就葉洞春求畫蒲萄 陳普 
洞春豪傑士，妙筆出怪奇。寫就大宛根，可怪不可{扌棄}。此手豈易得，此手難再携。敢將有聲畫，博君無聲詩。
望雲 陳普 
幾愛山中雲，杳靄起無跡。晴風吹綠樹，天節日已尺。悠揚幾片飛，出岫度絕壁。斂作蒼狗形，舒爲鯤鵬翼。朝抹峨嵋青，暮蘸滄海碧。江南與江北，蕩蕩恣所適。何如雲中仙，避囂隠幽寂。採藥雲下林，礪劍雲上石。乘雲騎茅龍，倚雲吹鐵笛。我欲往從之，飄然不可測。
太極詩上范天碧侍郎 陳普 
涵涵六合八紘裏，類聚化生何可紀。固然兩人陰與陽，大要一個不得已。所從無聲亦無臭，所出如彼復如此。成象效法森目前，大自三才小一螘。形樣度數各有極，體段一一無偏倚。纇疵痕迹毫髮空，可驚可怪復可喜。參如交錯天然文，不斷去來川上水。堯舜得之御黄屋，不動脚手萬物理。孔顔得之洗其心，四時晝夜同行止。蓋緣道理元如斯，無非禮義當然耳。就中發出太極來，萬化一丸而已矣。眼看手搏漠無有，一日無之天地毀。片時俄頃不可離，萬古千秋長不死。靜爲體而動爲用，來爲神兮去爲鬼。不離於物仍猶尊，並行不僭光同體。但從化上識中庸，立見源流徹精髓。自從夫子繫周易，千古百年沒荆杞。一朝道在九疑下，紅輪扶出咸池洗。不私其有以示人，意與朋類同甘美。隋珠夜光翻不幸，操刀按劍如蠭起。唇焦口燥朱晦翁，至今無柰龍無耳。終然性在天地間，臭味不患無蘭芷。文正有孫已佳絕，混沌相識尤奇偉。震澤天台合清秀，洞見無終與無始。一笑相逢武夷足，菊花未老梅含蕊。共在在生不息中，思入遥天碧萬里。金城鐵壁私家學，一言半句俘其壘。斷槎枯枿晚未生，睡魔辟易面沃水。世間無限掃復生，無事生事雜且猥。一天一地珠爲丸，注疏陋儒足加箠。願公多與說無外，庶使蒼生安六禮。
勸學 陳普 
七閩四海東南曲，自有天地惟篁竹。無諸曾擁漢入秦，歸來依舊蠻夷俗。未央長樂不詩書，何怪天涯構板屋。人民稀少禽獸多，雲盤霧結成烜燠。樓船橫海未入境，淮南早爲愁蛇蝮。自從居股徙江淮，鳥飛千里惟溪谷。經歷兩世至孫氏，始聞種杏匝廬麓。依然未識孔聖書，徒能使虎爲收穀。異端神怪非正學，但可出野驚麋鹿。三分南北又幾年，匹士單夫無可錄。開元天寶唐欲中，闌干始見盤中蓿。日南韶石出名公，新羅二士非碌碌。七閩轉海即洙泗，僅有令孜與思勗。令人不忍讀唐書，不勝林壑溪山辱。天心地氣信有時，二三百年漸堪目。述古大年創發迹，義理文章相接續。蔡襄風任獬廌司，陳烈氣壓龍虎伏。介夫當仁竟不讓，了翁守義窮彌篤。天開道統游楊胡，一氣北來若蘭馥。了翁責沈先識程，子容聞風亦知肅。劍龍化作李延平，道理益明仁益熟。遂生考亭子朱子，撐拓三才開伭育。植立綱常鰲戴地，開發蒙昧龍銜燭。三胡三蔡與五劉，新安建安如一族。直卿幸作東床客，照耀乾坤兩冰玉。四書才老多有見，楚辭全甫尤能讀。正叔安卿親聞道，稍後景元亦私淑。禮書身後得直卿，遺經未了留楊復。奎宿分野忽在茲，神光秀氣相追隨。燈窗眉宇轍不同，金玉滿堂珠萬斛。遂令四書滿天下，西被東漸出九服。方將相與作齊魯，邇來微覺忘梳沐。賢良文學偶未設，牆角短檠棄何速。相看一一皆鳳麟，相薰漸漸隨鷄鶩。古今最重是習氣，聖賢爲此多顰蹙。一落千丈不可回，堅冰都在坤初六。詩書自古不誤人，明經不但爲干祿。聰明才智萬景春，家國子孫千百福。吾言喋喋徒費辭，自昭拱看扶桑浴。
禁酒 陳普 
五穀之中有淫液，堯舜未嘗得涓滴。剛柔張弛理或容，兩間緣此生儀狄。初如濫觴出岷山，中作江漢橫人間。沃焦蘇枯亦宜有，滔天襄陵苦不難。幾人捐軀乞鮫鰐，幾家蕩析無城郭。古今魚鱉劇永嘉，至今無人非畢卓。聖人哲士謀慮長，金城鐵壁爲隄防。尊崇流水尚泛溢，黜降登躋毋升堂。森嚴監史如霜雪，無算無量無踰節。僛僛傞傞未嘗有，山立佳人冰玉潔。柰何世降波瀾狂，周公不作衛武亡。漢家石杠耗海內，唐殿金龍跨遠方。上下因循爲日用，勝理腸胃成膏肓。病民害物拂后土，愁天怒地干陰陽。聖君宵衣急民瘼，一照萬方同忭躍。救荒令典固當爾，此事更有加商略。東西晉武覆轍新，李白杜甫皆沉身。夏后以前皆聖世，豈無貴客與鬼神。四維不張既非美，人而無禮不如死。阮籍罪當投四裔，山簡接䍦尤亂紀。江東命脈王茂弘，荆州父母陶士行。更乞十年禁酺蜡，書生鼓腹老太平。
壬辰日蝕 陳普 
憶昔度宗皇帝時，十年十三日食之。似道屭贔湖海曲，天子宮庭躭樂嬉。滿朝翕翕皆婦人，禍來照鏡方畫眉。北軍順流日食既，兩國正爾爭雄雌。興亡豈必皆有數，百年以來士氣索。文臣髀肉不識馬，武士驚魄怕見旗。
壽柏峰 陳普 
愛道愛寶同縮蝸，福善一點如朝霞。稽天利欲渺無路，不妨甪里留巔崖。清虛淡素天所覷，百神萬物爭擁遮。七十移桃自玄圃，八十意思猶未花。含如抱粹不肯露，時對知己抽萌芽。我亦一人年在弟，弱質自媿霜蒹葭。逢人說項有何見，豈非氣味同一家。啖柏茹芝分一葉，朝夕供兄粥與茶。一任張良算出去，人生何惜老年華。
久旱得雨 陳普 
同堂合席分汝爾，况乃邈然千萬里。寸總不知從何來，一夜擁衾八九起。井田未復思扣閽，忍見秋夏田無水。甘霖才是渴者飲，何事驕陽驕不止。旄倪奔走緣木求，惟有氣龍尚循理。焉知天心不廣大，無愚無智皆如子。拜泥禱偶都不問，銜石移山良可喜。雲飛風起作氣勢，野霧山昏醖甘美。三朝遂作渰渰萋，一點一粒不勝紀。吁嗟爾輩何惜命，歡呼噎嘔舞欲死。有身安得不求生，天地之心固如此。草茅藜藿有一策，堯舜是亦人而已。端居廊廟同此身，及人及物唯推己。宮中聖人念民物，春不折柳漱避蟻。論道燮理豈不知，一夫不獲古所耻。三年耕有一年食，堯水湯旱無死徙。有民心也爲民謀，此道如砥直如矢。
壽容山 陳普 
天下東南有玄圃，左瞰閩浙右俯楚。藴瓌露秀周峰巒，異氣時出爲雲雨。何年營丘文獻孫，相攸弛檐來胥宇。綿綿瓜瓞日蕃滋，福德兩兼一爲主。山川歡喜神靈依，五者日用如水土。我來昔在旃蒙年，乃翁八十健如虎。再來當公六十六，春風習習生談麈。即溫聽厲心自凉，不覺人間有炎暑。年年今日慶生申，已得河圖天數五。今年三合尤奇妙，人生與猨共歌舞。樽前萬事皆如意，酒酣屈指爲君數。彩衣堂下森芝蘭，四宗人人皆玉樹。詩書禮義照人間，謙恭孝弟麒麟武。高年壯健幼穉仁，此事天下莫之禦。福地何但貯退藏，請以閟宮代梁甫。
有感 陳普 
後人百事不如古，創立造爲難悉數。一日苟且成千年，一夫阿狥彌九土。神仙不死豈有之，起自秦皇并漢武。蜀陵冀角民鼓亂，樓殿至今連海宇。從明未載心神飛，無根金人忽如覩。膏肓遂成不可治，五教壅塞生民苦。帝城元夜移三山，天河七夕橋織女。倡優侏儒爲戲樂，淫詞浮文作貢舉。賣鹽沽酒充科賦，吹簫執籥送喪死。一般更有亂生人，背棄劬勞事歌舞。造端良是魏隋間，以至開元遂爲瘉。四海之人皆若狂，諛舌紛紛蔽明主。五鳳樓前舞千秋，漁陽動地來鼙鼓。六飛倉卒冒煙塵，兩京流血欲漂杵。此禍端從逸欲生，國無良臣致惑蠱。事君事親不在是，福壽自有千門路。曲禮三千無一條，六經百氏無一語。空隨流俗作愚蒙，並將四海蒼生誤。先儒未嘗論及此，共慶重闈或可許。不知沿習祇可傷，明知故作非相與。忠告善道不是從，己所不欲當絜矩。豈知謬致一瓣香，面把黨人作聾瞽。
代壽德興尹 陳普 
堯蓂五葉開元正，堯雲五色輝紫清。漁歌樵唱樂寬政，今日公堂彌兕觥。江南春穉寒猶峭，東風先綠銀峰草。銀峰百草皆何私，邀得東風來獨早。寬厚不愎父母心，父母萬壽兒願深。老穉盡作斑衣舞，來聽春風堂上琴。黄金臺上凝虛竚，碧雲爲捲琴聲去。要令四海皆陽春，不但銀峰沐膏雨。區區祝公在此詩，寸草莫報春陽輝。秉鈞暫借牛刀手，八荒開壽如堯時。
天上碧桃 陳普 
春階蕩漾春日長，羽林颯颯勾陳蒼。鈞天寥寥帝不康，一月震悚奔勾芒。夜鳩衆功和陰陽，粉白黛綠各一方。鑄作娟麗盈盈粧，金烏飛去東藩傍。左右前後千毛嬙，青雲衣兮白霓裳。重重華蓋十六行，瓊林玉殿積縞霜。氣焰薰薄摇籃光，白雲鄉是碧雲鄉。騎龍韓愈如漁郎，緱山仙子聞仙方。坐鶴之背吹鳳凰，穆子簡子方來王。氣迷色眩成肆狂，執法叩閶夕抗章。有一於此無不亡，言從諫聽如禹湯。斥罷脂澤去芬芳，各服毼衣事蠶娘。
夜臺 陳普 
角陵初爲五斗盜，崔浩繼作千尋宮。重黎不生大禹死，鬼魅雜出交蛇龍。妄夸奪盡離婁明，虛喝弱却樓煩弓。禮樂沉淪入九地，陰邪叫嘯充虛空。人寰黯淡如夜臺，百物悽愴生芒鋒。虎狼四出食人肉，四溟不受黄流東。豈無健士能排遏，末俗骨醉難爲功。我欲南游叫虞舜，一怒爲我誅兜共。陰陽草昧風氣閉，蒼梧日落天鴻濛。代天去惡如拔薤，後剪枝葉先其宗。洗心學易見太極，百怪冰釋春流通。道在不係後與前，日月東出開群蒙。更須講究銅駝事，結正當年河上公。
德陽林梅麓太守輓章 陳普 
殷士皆周祼，南音獨楚冠。寢車人更怒，負俎我何安。義合雍容就，名應久遠看。梅花真鐵石，耐得許多寒。
輓平山菊澗  其一 陳普 
自是斯民手，全成此世身。片言含展席，一室見經綸。德業空成己，詩書止事親。但贏千載內，一樣不無人。
輓平山菊澗  其二 陳普 
卑卑梯接俗，望重若蒿蓬。作俑繄何代，彌天以送終。閙居常憤切，易簀愈昭融。一二人家化，駸駸似洛中。
輓平山菊澗  其三 陳普 
小試庖丁刃，天王信不虛。林林驚若鳳，戢戢免其魚。一日乾坤定，終身岩谷居。人皆疑不仕，莫曉我心初。
輓平山菊澗  其四 陳普 
細細香鼻孔，寥希古已然。相逢言尚古，話久許知天。太極有形外，幾宵燈火前。示人猶不敢，何見遽刊傳。
輓平山菊澗  其五 陳普 
獲接阿戎裾，殷勤便手盧。開緘伯淳坐，入夢孔明廬。敬事期身役，摳趨刻歲餘。天翁如錯誤，流涕看苫苴。